Ичан-қалъада яшовчи хиваликлар ўз уйларига пул тўлаб кирадиган бўлди – mulkdor.com\nMay 6 2019, 12:05 ЖамиятИнсон ҳуқуқлариМаданиятМафкурамизМаънавиятСиёсатТарихЎзбекистонХабарлар\nХиванинг Ичан-қалъага кириладиган қадимий дарвозаларига турникет ўрнатилди, деб хабар бермоқда “Анҳор.уз”. Энди Ичан-қалъага кириш учун 10 минг сўм тўлаш керак.\nХабарда айтилишича, бу сайёҳлик тушумини ошириш мақсадида қилинган, бироқ маҳаллий аҳоли бундан катта зарар кўрмоқда. Шу билан бирга, музей-қўриқхона илмий котиби Дилмурод Бобожонов Ичан-қалъанинг туб аҳолиси шаҳарнинг ажралмас қисми эканлиги ва улар кўчирилмаслигини маълум қилган.\nИчан-қалъада яшовчи нафақахўрлардан бири шундай дейди: «Мен ‘Ота дарвозаъдан ҳар куни икки марта ўтишимга тўғри келади. Агар ҳар ўтганимда 10 минг сўмдан тўласам, пенсиям ҳам етмай қолади». Улардан яна бири 10 минг сўм тўламаслик учун Ичан-қалъа ичидаги уйига айланма йўллар билан боришга мажбур бўлаётганини айтган.\n«Орқа тарафдан бепул кирса бўлади, лекин узоқроқ. ‘Ота дарвозаъдан ўтса пул тўлаш керак. 25 минг сўмлик билетлар ҳам бор, уни тўлаб кирсангиз, музейлар бепул бўлади. Ичан-қалъада яшайдиганлар учун қийин бўляпти, уйимизга киришимизни пуллик қилиб қўйишди», — деган у.\nМузей ходими эса бу сайёҳлардан тушумни ошириш учун қилингани, аҳоли бошқа томондан айланиб кириши мумкинлигини айтган. Шунингдек, кейинчалик Ичан-қалъада яшовчи аҳоли учун доимий билет бериш режалаштирилаётганини таъкидлаган (ҳа ақлли бошлар, аввал билетни чиқариб, кейин турникетингни ўрнатмайсанми, дейдиган одам йўқ лекин).


BBC Uzbek - O'zbekiston - Хоразмда совуқ туфайли мева дарахтлари ҳам ўтинга айланмоқда\nСўнгги янгиланиш 5 феврал 2012 - 13:55 GMT\nДарахтларнинг кесилиши мева тақчиллигига етаклаши кутилади\nЎзбекистонда сўнгги кунларда ҳаво ҳароратининг кескин тушиб кетиши кузатилар экан, хоразмликлар ёқилғи танқислиги сабабли боғлардаги мева дарахтларини ҳам чопиб ўтинга айлантиришаётганини айтишмоқда.\nОб-ҳавони кузатиш маркази берган маълумотга кўра, 3 февралдан бошлаб Урал ва Ғарбий Сибирдан кириб келган совуқ ҳаво массаси сақланиб турибди.\nЎзбекистоннинг энг шимолий минтақаси бўлган Хоразмда ҳаво ҳарорати кечқурунлари, расмий маълумотга кўра, -21 даражагача тушиб кетган. Урганчлик инсон ҳуқуқлари фаоли Ҳайитбой Ёқубовнинг айтишича, расмий матбуот об-ҳаво даражасини ўзгартириб кўрсатмоқда.\n"Баъзи кунлари -25, тунда эса -30га тушган ҳоллари ҳам бўлди", - дейди фаол.\nУнга кўра, нафақат қишлоқлар, балки шаҳарларда ҳам юзага келган ёқилғи танқислиги ўтинга талабни оширган ва вилоят бўйлаб дарахтларнинг кесилишига сабаб бўлмоқда.\n"Боғлардаги, ота-боболаримиздан қолган дарахтлар кесилаяпти ҳаммаси. Олдинлар Урганчдан қарасангиз, дарахтлар паноҳида узоқдаги қишлоқлар кўринмасди. Ҳозир дарахт қолмаган, узоқдаги қишлоқлар кўринади.\nҲайитбой Ёқубов азият чекаётган одамларни тушуниши, лекин мавсуми келганда мева ҳосили яхши бўлмаслигини айтади.\nУнга кўра, совуқ тушишидан аввал вилоят расмийлари кераклича тайёргарлик кўрмаган.\n"Буни ёз кунлари қилиш керак. Газ қувурлари эскирган, 70 ёшга кириб қолган. Булар тубдан янгиланмаса, аҳвол яхшиланмаса керак", - дейди у.\nФаолнинг айтишича, электр таъминотидаги узилишлар бироз камайган.\n"Совуқ бўлгандан кейин электрни қўшиб беришаяпти. Ҳозир унча ўчмаяпти. Ўчса ҳам, бир соат, ярим соат ўчади, лекин 3-4 соат узлуксиз берилаяпти".


Гелминтоз. Аломатлар ва даволаш.\nГелминтиаз-гелминтлар оқибатида кенг тарқалган паразитар касаллик. Гелминтлар (паразит қуртлар, қуртлар) шакли ва катталиги билан бир-биридан сезиларли фарқ қилади.\nЖами уч синф гелминтлар мавжуд:\nлента қуртлари. Бу синфга гелминтларнинг 3,5 мингга яқин тури киради. Паразит қуртларнинг узунлиги бир неча мм дан 10-15 метргача ўзгаради;\nемчаклар. Паразитлар емчакларнинг мавжудлиги туфайли бу номга ега бўлиб, улар озиқ моддалар олади. Инсон танаси ҳақида таъсир қилиши мумкин 4 флукес ўнлаб турлари. Одатда, қуртларнинг узунлиги 5 см дан ошмайди;\nюмалоқ қуртлар. Гелминтларнинг бу синфи 24 мингдан ортиқ турга ега. юмалоқ қуртлар спиндлй шаклга ега. Одатда уларнинг узунлиги 0,5 метрдан ошмайди.\nЖССТ маълумотларига кўра, ҳар йили сайёрадаги ҳар бир иккинчи одам гелминтлар билан касалланган. Кўпчилик паразит қуртлар соғлиққа кўп зарар етказмайди,деб ўйлайди. Бироқ, ҳамма нарса оддий емас: гелминтлар муҳим ички органларга таъсир қилиши мумкин: юрак, ўпка ва мия.\nИнфексиянинг характерли белгилари:\nқайталанувчи қичима тери тошмалари;\nкенгайтирилган лимфа тугунлари;\nқонда оқ қон ҳужайраларининг кўпайиши;\nўпка зарарланиши белгилари;\nталоқ ва жигарнинг катталашиши;\nшиширади ва қорин оғриғи;\nасаб тизимига зарар белгилари зўравонлик турли даража бўлиши мумкин;\nуйқунгда тишингни ғичирлатма;\nкўнгил айниши, қусиш, ич кетиши.\n"Visus" клиникасида гелминтиозни даволаш\nАнъанавий тиббиётнинг ихтисослашган клиникаси сизга ноёб усул ёрдамида турли хил гелминтлар учун самарали даволанишни таклиф қилади. Махсус ишлаб чиқилган тиббий даволаш усули бир марта ва барча учун гелминтлар қутилиш ва тўлиқ соғлом ҳаёт кечириш имконини беради!


12:55 / 17.03.2017\nФарғона шаҳри ҳудудидан оқиб ўтувчи Марғилонсойда кичик ГЭС қурилиб, ишга туширилди. Бу ҳақда «Халқ сўзи» газетаси сайтида хабар берилган.\nХабарда таъкидланишича, мазкур инновацион лойиҳа Фарғона политехника институти олимлари томонидан рўёбга чиқарилди.\nСинов жараёнида 6 та кўча ёритиш чироғи шаҳар электр тармоқларидан узиб қўйилиб, қурилма ёрдамида ёритилди. Соатига 3 киловатт электр энергияси ишлаб чиқарадиган мазкур генератор қувват узлуксизлигини таъминлаши амалда тасдиқланди.\n«Унинг ёрдамида 50 киловатт электр энергияси ишлаб чиқариш мумкин. Ускунанинг гидротурбиналари металлдан ясалган. Унинг махсус чўмичлари кинетик энергияни — механик энергияга айлантириб беради. Содда ишланган ва таннархи арзон чархпалак энергияни тежашда ҳамда барқарор таъминотда жуда қўл келади», — дейилган хабарда.


Италия жар ёқасида. Бугун йилнинг энг муҳим ўйиниHaqida.net\nHome Dunyo Италия жар ёқасида. Бугун йилнинг энг муҳим ўйини\nИталия жар ёқасида. Бугун йилнинг энг муҳим ўйини\nЕвропада ЖЧ-2018 йўлланмаси учун плей-офф учрашувлари давом этмоқда. Бугун бўлиб ўтадиган яна бир учрашув билан жаҳон чемпионати йўлланмасини қўлга киритган навбатдаги терма жамоа номи аниқ бўлади. Ҳозирча бутун плей-оффларнинг энг марказий учрашуви дея баҳоланаётган учрашувда Италия терма жамоаси швецияликлар билан ягона йўлланма учун кураш олиб боради.\nЖЧ-2018 саралаш босқичи, Европа\nУчрашув бўлиб ўтадиган стадион: «Сан-Сиро» (Жузеппе Меацца)\nБошланиш вақти: 14 ноябрга ўтар кечаси соат 00:45 (Тошкент вақти билан)\nБош ҳакам: Антонио Матео Лаос (Испания)\nБугун бутун дунё футбол мухлисларининг эътибори айнан мана шу учрашувга қаратилиши шубҳасиз. ЖЧ-2018 саралаш босқичи доирасидаги навбатдаги йўлланма Миланда ўйналади ва унда Италия терма жамоаси Швецияни қабул қилади. Учрашувга бўлган қизиқишнинг ошишига яна бир сабаб сифатида дастлабки учрашувда қайд этилган ҳисобни келтириб ўтишимиз мумкин.\nСтокҳолмда кечган биринчи учрашувда шведлар кичик ҳисобда ғалаба қозонишди ва жавоб учрашуви олдидан устунликка эга бўлиб олишди. Ўз уйида дарвозаси дахлсизлигини сақлаб қолгани учун ҳам скандинавияликларнинг имконияти анча ошди. Агар улар бугун Миланда гол киритишни уддалай олишса, Италия йўлланмани қўлга киритиши учун камида 3та гол билан жавоб қайтариши лозим бўлади. «Скуадра Адзурра» вакиллари бунга тайёрми?\nЭнг қизиқ томони, Италия терма жамоаси 1958 йилги жаҳон чемпионатидан сўнг мунтазам равишда тўрт йилликнинг энг нуфузли мусобақасида иштирок этиб келмоқда. Агар бу учрашувда вазифа уддалай олинмаса, 60 йиллик мунтазамликка кўчган анъана барҳам топиши мумкин. Яна бир қизиқ томони, Италия тўрт карра жаҳон чемпиони бўлиб туриб ҳам ЖЧда иштирок эта олмаган илк терма жамоага айланиши мумкин. Буни эса тасаввур қилиш жуда қийин албатта.\nУчрашув олди қизиқарли фактлар:\nИкки жамоа ўзаро шу кунга қадар 25 учрашув ўтказган бўлиб, Италия терма жамоаси 12 марта зафар қучган, 7 учрашувда эса Швеция терма жамоасининг қўли баланд келган, 6 учрашувда дуранг қайд этилган.\nИталияликлар ўз уйида Швеция терма жамоасига қарши 1983 йилдан буён мағлубият нималигини билмай келишмоқда. Бундан 34 йил муқаддам Неаполда қўлга киритилган ғалаба (3:0) Швеция учун меҳмонда қўлга киритилган ягона ғалаба бўлиб қолмоқда.\nИталия терма жамоаси сўнгги бешта учрашувдан буён биттадан ортиқ гол кирита олмаяпти: Исроил ва Албания 1:0 ҳисобида мағлуб этилган бўлса, Македония билан 1:1 дуранг қайд этилди. Испания ва Швеция терма жамоалари дарвозаси эса ишғол этилмади.\nЖЧ-2006да тўртинчи марта ЖЧда зафар қучган Италия терма жамоаси шундан сўнг кетма-кет икки мундиалда ҳам гуруҳ босқичидан нарига ўта олмаган.\nЖЧда Италия терма жамоаси ўтказган сўнгги 6 учрашувнинг фақат биттасида ғалаба (Англияни 2014 йилда мағлуб этган) қозона олган холос.\nШвеция эса сўнгги икки жаҳон чемпионатида ҳам иштирок эта олмаган.\nИталия терма жамоасида сариқ карточкалари кўпайиб кетгани учун Марко Верратти учрашувда майдонга туша олмайди. Қолган чизиқларда эса муаммо йўқлигини кўришимиз мумкин:\nИталия: Буффон, Бардзальи, Бонуччи, Кьеллини, Дармиан, Кандрева, Пароло, Де Росси, Вератти, Иммобиле, Белотти.\nШвеция: Ольсен, Крафт, Линделёф, Гранквист, Августинсон, Форсберг, Экдаль, Йоҳанссон, Ларссон, Берг, Тойвонен.\nНима кутиш мумкин?\nҲозирги Италия терма жамоасининг энг кучли футболчилари бу – рақиб ҳужумини бузувчилар, тўхтатувчилар ва дарвозабон. Ҳужумда юқори спорт формасига кириб олган «Лацио» ҳужумчиси Иммобиле, ёш иқтидорли Андреа Белотти ва қанот вингерлари Лоренцо Инсинье, Федерико Бернардески ва Стефан аш-Шааравий бўлишига қарамасдан жамоа юқори самарадорлик кўрсата олмаяпти. Терма жамоа саралаш босқичида 21та гол киритган бўлсада, уларнинг 9таси Лихтенштейн терма жамоаси дарвозасига киритилган. Юқорида эслангани каби, жамоа сўнгги бешта расмий учрашувда атиги учта гол киритишнинг уддасидан чиқди.\nШвецияга қарши учрашувда эса жамоа анчадан буён эплай олмаётган ишини бажаришига тўғри келади. Чунки, бу сафар битта гол Италияни фақат қўшимча дақиқалар, ёки пенальтилар сериясига етаклаб бориши мумкин – Швеция гол урмаса.\nИбраҳимович терма жамоадан кетгач, Швеция терма жамоаси бироз кучсизланган бўлиши мумкин. Айниқса, меҳмондаги учрашувларда жамоа унчалик ишончли кўринмаяпти. Жорий циклда улар меҳмонда фақатгина аутсайдерлар — Люксембург ва Беларусдан устун келишган. Фақатгина мана шу факт Италия терма жамоаси мухлисларини бироз хотиржам қилиши мумкин. Агар улар Италияни йўлда қолдириб кета олишса, тарихий натижалардан бири қайд этилиши мумкин.\nИталия терма жамоаси сўнгги марта катта мусобақаларни ўтказиб юбориши 1992 йилга тўғри келади. Ўшанда «Скуадра Адзурра» Швеция майдонларида бўлиб ўтган Европа чемпионатига йўлланма ола билмаган. Бу сафар энди Швеция терма жамоасининг ўзи Италияни 60 йиллик танаффусдан сўнг мундиалдан маҳрум қилиши мумкин.\nIslom.uz: Ўзбекистон маъҳад ва мадрасаларида Қуръони Карим курслари очиш бўйича қарор қабул қилинди\nРоссияга 2 тонна носвой олиб кетаётган шахс ушланди


Органик ўғитлар | Агро-Олам.Uz\nБош саҳифа Деҳқончилик Органик ўғитлар\nТупроқ унумдорлигини тиклашда, минерал ўғитларнинг самарадорлигини, қишлоқ хўжалиги экинларининг ҳосилдорлигини оширишда, айниқса, маҳсулот сифатини яхшилашда органик ўғитлардан кенг фойдаланиш катта аҳамиятга эга. Органик ўғитлар таркибида ўсимлик учун зарур бўлган барча микроэлементлар мавжуд. Хўжалик ва канализация чиқитларидан тайёрланган гўнг ва компостлар, шунингдек лигнин, ғўзапоя, ғўзапўчоқ ва оралиқ экинлар органик ўғитларнинг асосини ташкил этади.\nМинерал ўғитларнинг самарадорлигини ва тупроқнинг унумдорлигини оширишда ҳамда мўл ва сифатли ҳосил олишда органик ўғитларнинг ўрни беқиёсдир.\nОрганик ўғитларга гўнг, жижа, торф, парранда қийи, нажас, турли хил компостлар ва кўкат ўғитлар киради. Органик ўғитлар таркибида азот, фосфор, калий, кальций ва ўсимликларнинг озиқланиши учун зарур бўлган бошқа элементлар, шунингдек тупроқнинг хоссаларига ижобий таъсир этадиган органик моддалар бўлади.\nГўнг—органик ўғитлар ичида энг салмоқли ўринни эғаллайди, чунки унинг таркибида ўсимликлар учун зарур бўлган барча асосий озиқ моддалар бўлади.\nШунга кўра, у ўсимликларнинг озиқланиши учун энг муҳим озиқ манбаи бўлиб, ундан фойдаланиш деҳқончиликда озиқ моддалар айланишини тартибга солиб туришда катта аҳамият касб этади. Бундан ташқари гўнг ерга солинган биринчи йилигина эмас, балки ундан кейинги йилларда ҳам экинлар ҳосилили оширишга ижобий таъсир кўрсатади. Чунончи гўнг таркибидаги азот, фосфор ва калийдан иккинчи йилги экинларнинг фойдаланиши 15-20,10-15 фоизни, учинчи йилги экинда тегишлича 10-15,5-10 ва 0-10 фоизни ташкил этади.\nОрганик ўғитларни тайёрлаш ва улардан фойдаланиш технологияси ўғитлар таркибидаги озиқ моддаларни тўлиқ сақлаб қолиш ва уларни ўсимликларга сингадиган ҳолатда бўлишини, атроф-муҳитни муҳофаза ҳилиш ва ўғитлар таркибида бўладиган бегона ўсимликлар уруғларини тўлиқ нобуд қилишни таъминлаши керак.\nКаттиқ ҳолатдаги гўнг чорвачилик фермалари яқинидаги махсўс гўнгхоналарда, улар бўлмаган жойларда далаларда уюмлар ҳолида сақланиши керак ҳар иккала ўсулда ҳам гўнг зич қилиб шиббаланган шароитда сақланиши лозим.\nГўнгни дала шароитида сақлашда, улар далага ташиб чиқилади ва ҳар қайсиси 4-6 гектар майдонга етадиган қилиб текис ерга уюлади. Уюмлар атрофи зич қилиб шиббаланади, тегишли шакл ва ўлчам ҳосил қилинади: уюмнинг кенглиги 5-6 метр, баландлиги 2-2,5 метр бўлиши керак. Уларнинг ўсти 10 см қалинликда тупроқ билан ёпилади. Бунда тупроқ массаси сақланаётган гўнг массасига қараганда 25 фоиздан ошиб кетмаслиги керак.\nДала шароитида қурилган ҳар ҳайси гўнгхонанинг ҳажми ўғитланадиган даланинг катталигига ва ўғитлаш нормасига боглиҳ бўлиб, унинг ҳажми 3000 м³ дан ошиб кетмаслиги керак.\nГўнг шудгор олдидан ёки экишдан олдин ҳар гектарига 15- 20 тоннадан берилади, ёки махсўс хандақлар қазилиб улар гўнг билан тўлдирилади ва сув билан ивитиб қуйилади. Орадан бир неча кун ўтгач, гўнг сувда эриб шарбати чиқади, ачиш ва бижгиш жараёнлари бўлиб, ўсимлик осон ўзлаштирадиган ҳолатга келади, ҳар хил сув ўтлари ҳам кўпайиб сув юзасини қоплаб олади.\nСуғоришда сув ана шу хандақлар орқали ўтиб, шарбат ҳолида барча эгатларга бир хилда оҳиб боради.\nМанба: «Ширкат ва фермер хўжаликларида органик ҳамда минерал ўғитлардан фойдаланиш» БАХТИЁР МУХАММАДИЕВ


Асосий/Сўнгги янгиликлар/Kuzatuv kengashi\nСўнгги янгиликлар: Kuzatuv kengashi\n13.01.2022 19:00 Hi-Tech Bank Кузатув кенгаши таркибига Савдогарбанк, Пойтахтбанк ва Ўзмиллийбанк ходимлари киритилди\n2022 йил 10 январь куни бўлиб ўтган Hi-Tech Bank акциядорларининг навбатдан ташқари умумий йиғилишида банк Кузатув кенгашининг янги таркиби тасдиқланди.\n07.01.2022 18:36 Ўзмиллийбанкнинг иккита, Ўзсаноатқурилишбанкнинг битта раҳбар ходими Савдогарбанк кузатув кенгаши таркибига киритилди\nЧЭКИ "Савдогар" АТБ акциядорларининг 2021 йил 27 декабрь куни бўлиб ўтган йиғилишида банк кузатув кенгашининг янги таркиби сайланган. Хусусан, кенгаш таркибига "Ўзмиллийбанк" АЖда бошқарувчи директор лавозимида ишловчи И.Мамажонов, бошқарув раиси маслаҳатчиси И.Цой ҳамда "Ўзсаноатқурилишбанк" АТБ Ўқув маркази директори Н.Ҳайдаровлар киритилган.\n12.11.2021 12:49 Улуғбек Мустафоев Пойтахт банк Кузатув кенгаши таркибидан чиқарилди\n"Пойтахт банк" АЖда Кузатув кенгаши таркиби ўзгарди. Хусусан, Кенгаш таркибидан "Ҳудудий электр тармоқлари" АЖ Бошқарув раиси У. Мустафоев, Тошкент шаҳар ҳокимлиги Молия бош бошқармаси бошлиғи Л. Исматуллаев, Инвестициялар ва ташқи савдо вазирлигида бошқарма бошлиғи Ж. Камбаровлар чиқарилган. Уларнинг ўрнига Давлат активларини бошқариш агентлигидан иккита департамент бошлиғи ҳамда бир нафар Вазирлар Маҳкамаси ходими киритилган.


Ойбек. Қуёш қораймас (роман) | www.ziyouz.uz\nБош саҳифа Ўзбек насри онлайн антологиясиОйбек (1905-1968)Ойбек. Қуёш қораймас (роман)\nОйбек. Қуёш қораймас (роман)\nЧоп этилган 16.03.2012 МуаллифZiyouz.uz\nТим қоронғи изғиринли кеча. Ёмғир худди жонга игна санчигандай эзиб, муттасил саваларди. Ўрмон бўйлаб чўзилган катта йўлда, жиққа ҳўл бўлган батальон лой сачратиб, мудроқ ҳолда оғир одим отарди. Олдинги қаторда Асқар полвон билан Бсктемир; энг охиргида, ҳамма вақтдагидек, сафдан узилмасликка тиришиб, чатаноғини кериб, Али тажанг судраларди.\nБектемир, Полвоннинг баъзан зарда билан пишқириб қўйишидан ёки оғир хўрсинишидан, унинг шу топда дилгир ва кайфсиз эканини пайқади, лекин чурқ этишга тоби йўқ. Бу ёлғиз ҳорғинликдан эмас, икки кун ичида кўрганлари уни қандайдир ўйчан, камгап қилиб қўйганди.\nКичкина станцияда батальон поезддан тушишга улгурмасданоқ бомбардимонга учради. Вагонларнинг гулдурос билан ағдарилиши, парчаланган рельсларнинг чиллакдай учиши, дод-вой, тутун, тупроқ — Бектемирнинг илк «томошаси» бўлди. У бузилган бинонинг ғишт деворлари орқасидан соғ чиқар экан, ҳаммани нобуд бўлган деб ўйлади. Йўқ, ўн чоқли одам ўлган, ўндан ортиқроғи ярадор. Ҳамқишлоқларидан эса, ёлғиз Сафар чўтирнинг бир бармоғи енгил ярадор бўлган эди.\nБатальон пиёда йўлга тушди.\nУ йўл устида, уюм-уюм ғишт ва тупроқ бўлган шаҳарчаларни, тутунга чулғанган хароба қишлоқларни, пачақланган, куйган юзларча машиналарни кўрди. Кутилмаганда осмондан ғувиллаб бало шўнғийди. Кундуз батальонга бир неча бор човут солади. Одамлар жон ҳовучлаб ўзларини ўрмонга урадилар. Ҳаводан жаҳаннам ёғилади. Ўрмон даҳшатли шовқинга тўлади. Йиқилган дарахтларнинг қарсиллаши, гўё уларнинг ям-яшил, беозор жонлари нафрат ва аламдан кўтарган фарёд каби туюлади…\nБатальон ярим кечада хароба бир қишлоққа келиб тўхтади. Қишлоқда ҳаёт асари йўқ. Ҳатто ит ҳам акилламайди. Ёмғир яксанов, зериктиргич шувиллайди. Аллақайда, узоқда, тўпларнинг ўқтин-ўқтин оғир «гупиллаган» садоси эшитилади. Кўзлар зим-зиё қоронғиликда беихтиёр бошпана қидиради. Оёқлар ғиштларга, ёғочларга, эшикларга ва дераза ромларига қоқилади. Лабларда махорка чўғи йилтиллайди, чекка-чеккада маъноси англашилмаган қандайдир гурунг…\nБектемир йўл четидаги дарахтнинг йўғон танасига орқасини суяб чўққайди. Қорни очган бўлса ҳам, лекин маҳкам боғланган халтани ечиб, увиган нонни олиб ейишга эринди. Қора, қуюқ қошлари остидаги йирик, тийрак, болаларникидай соф, содда кўзлари билан узоқларга тикилди. У юзидан, бўйнидан оқиб, ғашини келтирган сувни, намат ҳиди келаётган эски, ҳўл шинелининг енг учи билан артди-да, бошини ҳорғин қуйи солди. Қандайдир узуқ-юлуқ фикрлар, кўнглини ғаш қиладиган сезгилар уни чулғаб олди. Улар беш оғайни эди. Оға-инилар ўзларининг аҳиллиги, бир-бирига меҳри-шафқати билан ҳамманинг диққатини жалб этар, ҳавасини келтирар эди. Катта акаси — Тоҳир кўп йиллардан бери шаҳарда яшаб, совет, партия идораларида хизмат этар, иккинчи акаси — Қодир колхозда бригадир; укаси —Камол эса Тошкентда олий мактабда ўқирди-ю, бироқ ўтган йил у ҳам армияга олинди, ўн етти яшар арзанда Зайнабой колхоздаги болалар боғчасида мураббия эди. Камол кейинги хатларининг бирида артиллерияни яхши кўргани, ҳозир Латвияда турганини билдирган эди. Бектемир шу тобда кучли соғинч туйди. Ўзи билан бўйи тенг, бирга юмалаб-сумалаб ўсган Камолнинг болаликдаги ўйинлари, қилиқлари унинг кўз олдидан жонли, ёрқин ўтди. «Нима бўлди экан, укам бояқиш? Балки у ҳам шу ерга яқин жойда, Москва ёнида жанг қилаётгандир, балки… эҳтимол, ўлгандир…» деб ўйлади, ранг-қути оқариб.\nУнинг қалбида соғинч ва турли хотиралар тўлиб-тошарди. У ўзида яқинларни кўрмоққа, сўзлашмоққа аллақандай ички эҳтиёж сезар, сўзлашиб негадир қониқмаганини ҳис этар эди. «Охиратим куймасин» деб беш ўғлининг ҳаммасига ҳам бирдек ғамхўрлик, бирдек меҳрибонлик билан қарайдиган ажойиб онасини чуқур миннат дорлик ва ўғиллик севгиси билан узоқ эслади. «Қайтиб кўраманми, йўқми?» деган фикр бошидан ўтди-да, аллақандай мубҳам ва оғритувчи сезгининг турткиси билан оғир хўрсиниб қўйди.\nКитобнинг тўлиқ матнини PDF форматда сақлаб олинг.\n← Аввалги Аввалги Ойбек. Улуғ йўл (роман)\nКейинги → Кейинги: Маҳмуд Кошғарий мақолларидан


Интернетда аллақачон iOS 13 тизимли қурилмалар кўпроқ «қўлга тушмоқда» - Terabayt.Uz\nИнтернетда аллақачон iOS 13 тизимли қурилмалар кўпроқ «қўлга тушмоқда»\nApple корпорацияси ўз мобил операцион тизимининг кейинги талқини – iOS 13’ни фаол тарзда тестдан ўтказмоқда. Бу ҳақда, айни шундай тизимли қурилмалардан киришлар сони ошганига асосланган ҳолда, MacRumors нашри хабар бермоқда.\nЎҚИНГ: Етти яшар болакай iOS 12 тизимли iPhone’ни лақиллатди!\nКупертинолик корпорация ҳар йили ўзининг янги операцион тизимини компания ходимлари орасида ички текширувлардан ўтказади. Шу тариқа, ходимларнинг ўзлари янги талқиндаги тизимнинг фаолиятидаги камчиликларни аниқлашади, натижада нуқсонлар ўз вақтида бартараф этилишига эришилади.\nХабарга кўра, iOS 13 тизимли гаджетлар интернетда илк бора ўтган йилнинг октябридаёқ «кўзга ташланган». Аммо уларнинг фаоллиги декабрнинг ўртасида кузатилган, йил охирига келиб эса пасайган. Афтидан, энди – Янги йил таътиллари тугаганидан сўнг уларнинг текширишлари яна кўпайса керак.\nАнъанага кўра, Apple мобил операцион тизимнинг навбатдаги талқинини ёзнинг ўртасида тақдим этиши кутилмоқда. Мазкур намойиш дастурчиларга мўлжалланган WWDC 2019 кўргазмаси доирасида амалга оширилиши эҳтимоли юқори.\nЎҚИНГ: 2019 йил бошидаги AnTuTu рейтинги: iPad Pro 2018 катта фарқ билан олдинда!\n#Apple iPad #Apple iPhone #мобиль операцион тизим #Планшетлар #смартфонлар #Apple iOS 13


19th Апрель 2022 / Янгиликлар\t/ Comments are Disabled\nИнсон ҳаётида бирор бир вазифани амалга оширишда ўз кучига ишонмаса шерик топади. Оқибатда бошлаган иши якунида яхши натижага эришади, даромадга эга бўлади. Лекин ўзининг ғараз ниятини амалга оширишда шерик топса-чи? Унга бериладиган жазо ҳам иккисининг гарданига тушади, яъни . даромад иккига бўлинса ҳам жазо иккига бўлинмайди. Сардобалик жиноий шерикларда ҳам шундай ҳол юз берди.\nСардоба тумани ҳудудида ҳаракатланаётган Абдураҳмон (исми шартли равишда ўзгартирилган) автомашинада йўловчи сифатида кетаётиб, ўзи билан қора рангли полиэтилен пакетда кўп миқдордаги гиёҳвандлик воситасини сақлаб келаётганлиги аниқланиб, тезкор тадбир давомида мазкур гиёҳвандлик воситалари ашёвий далил тариқасида олинган. Унга шериклик қилган Суннат (исми шартли равишда ўзгартирилган) илгари ҳам . жиноят содир этганлиги учун судланиб, ҳозирда озодликни чеклаш жазосини ўтаётган эди. Лекин у қилмишидан пушаймон бўлиш ўрнига яна оғуфурушлик касбини давом эттирди. Сардоба тумани ҳудудида ҳаракатланаётган автомашинада йўловчи сифатида кетаётиб, унинг ўзи билан қизил рангли полиэтилен пакетда кўп миқдордаги гиёҳвандлик воситасини сақлаб келаётганлиги аниқланиб, тезкор тадбир давомида мазкур гиёҳвандлик воситалари ашёвий далил тариқасида олинган.\nСудга оид кимёвий экспертизасининг хулосасига кура, уларга тегишли бўлган қора ва қизил рангли полиэтилен пакетда оғирлиги 241 грамм бўлган қуруқ холатдаги гиёҳвандлик воситаси эканлиги аниқланди.\nСудланувчилар суд мажлисида айбига тўла иқрорлик билдириб, аввал бирга деҳқончилик қилиб пул топишганини таъкидлашди. Судланувчи Абдураҳмон анча вақтдан бери ошқозонида оғриқ бўлгани сабабли гиёҳвандлик воситасини бошқа гиёҳларга қўшиб қайнатиб ичса, оғриқ қолишини одамлардан эшитгани сабабли “наша” гиёҳвандлик моддасини суриштириб, Оқолтин тумани ҳудудидаги дала майдонларида ёввойи ҳолда ўсишини билгани, нотаниш одам ёввойи “Наша”нинг ўсиб турган жойини кўрсатгани, у ерга бориб кўриб ишонч ҳосил қилгани, тушликдан сўнг гиёҳвандлик моддасини олиб келиш ниятида шеригини чақириб, ўзи кўриб кетган жойидан ёввойи “наша”дан юлиб олиб пакетга солиб автомашинада уйига қайтаётганида тезкор тадбир вакиллари томонидан қўлга олинганини тасдиқлади. Мазкур иш жиноят ишлари бўйича Сардоба туман суди томонидан кўриб чиқилди ва ҳукм ўқилди. Яъни Абдураҳмонга Ўзбекистон Республикаси жиноят Кодексининг 276-моддаси 2-қисми “а” банди билан уч йил муддатга озодликни чеклаш жазоси тайинланди. Унинг шериги Суннат эса Ўзбекистон Республикаси ЖКнинг 276-моддаси 2-қисми “а,б” бандларида назарда тутилган жиноятни содир этганликда айбли деб топилиб, уч йилу икки ойга озодликдан маҳрум қилинди.\nЖиноят ишлари бўйича Сардоба туман судининг раиси


ЭРК ВА ОЗОДЛИК ТИМСОЛИ - Ўзбекистон овози газетаси\nЎЗБЕКИСТОН ПРЕЗИДЕНТИНИНГ ҚОЗОҒИСТОН ПРЕЗИДЕНТИ БИЛАН ТЕЛЕФОН ОРҚАЛИ МУЛОҚОТИ ТЎҒРИСИДА\nЎЗБЕКИСТОН РЕСПУБЛИКАСИ ПРЕЗИДЕНТИ АҚШ КОНГРЕССИ ДЕЛЕГАЦИЯСИНИ ҚАБУЛ ҚИЛДИ\nТЕННИСЧИЛАРИМИЗ ИККИНЧИ ДАВРАГА ЙЎЛ ОЛДИ\nXOTIN-QIZLARGA AMALIY YORDAM\n«АЁЛЛАР ИЖТИМОИЙ ҲИМОЯСИ — ИЖТИМОИЙ ФАОЛЛИК ПОЙДЕВОРИ»\nДАВЛАТ БАЙРОҒИГА ҲУРМАТ ТУЙҒУСИ ИЙМОНИМИЗ КАБИ МУҚАДДАС БЎЛСИН\nКЕТРИН ОЭЛЛЕРС: ЎЗБЕКИСТОН ЎЗ САЛОҲИЯТИДАН САМАРАЛИ ФОЙДАЛАНА БОШЛАДИ\n« Noyabr 2018\nЭРК ВА ОЗОДЛИК ТИМСОЛИ\n«Бепул таълим олиш, тиббий хизматдан фойдаланиш, борингки, инсон учун муҳим ижтимоий йўналишлардан тортиб, сиёсий ҳуқуқ ва эркинликларимизнинг барчаси Конституцияда ифодаланган. Конституцион ҳуқуқларимиз орқали ўқиш, ишлаш, сайловларда иштирок этиш имкониятларидан фойдаланамиз. Бош қомусимиз асосида яратилган меъёрий-ҳуқуқий ҳужжатлар эса фуқароларга қўшимча қулайлик яратиб, ўз бурчларини тўғри бажаришга хизмат қилади. Энг муҳими, инсон шаъни, қадр-қиммати ва манфаати устувор этиб белгиланган».\nДарҳақиқат, Ўзбекистон ХДП Тошкент вилоят кенгаши раиси Меҳрож Дархонов таъкидлаганидек, Конституция мустақиллигимиз, эрк ва озодлигимиз тимсоли. Унинг негизида қабул қилинаётган қонун ва қонун ости ҳужжатлар юртимиз тараққиётига, ҳамюртларимизнинг тинч, осойишта ҳаётини таъминлашга хизмат қилмоқда.\nТошкент вилоят партия кенгаши ўтказган давра суҳбатида айни шу жиҳатларга эътибор қаратилди, Конституциямизнинг инсонпарварлик тамойиллари ҳаётда ўз ифодасини топаётгани алоҳида таъкидланди. Тадбирда иштирок этган Олий Мажлис Қонунчилик палатаси ҳамда маҳаллий Кенгашлар депутатлари, туман, шаҳар партия кенгашлари раислари, вилоят ички ишлар бошқармаси ходимлари, вилоят ҳокимлиги қошидаги ижтимоий мослашув маркази масъуллари ва бошқалар мавзу юзасидан ўз фикр-мулоҳазаларини билдирди.\n«Ўзбекистон овози» ва «Голос Узбекистана» газеталари Бош муҳаррири Сафар Остонов Конституциямизнинг яратилиш тарихи, инсонпарварлик тамойиллари ҳақида тўхталди:\n— Мамлакатимиз мустақилликка эришгач, эски мустабид тузум қонунларидан воз кечилди, ҳуқуқий давлат ва фуқаролик жамиятини шакллантириш билан боғлиқ демократик йўл танланди. Мустақил давлат сифатида Ўзбекистон ўз Конституциясига эга бўлиш шарт эди. Жаҳон тажрибаси ва Инсон ҳуқуқлари умумжаҳон декларацияси ҳамда бошқа ҳуқуқий ҳужжатлар ғоялари, миллий қадриятлар асосида Бош қомусимиз яратилди. Биринчи Президентимиз таъкидлаганидек, жамики дунёвий неъматлар орасида энг улуғи инсон, деган фикр илгари сурилди ва шу асосда фуқаро, жамият, давлат ўртасида ўзаро муносабатларнинг оқилона ҳуқуқий ечимини топишга эришилди.\nКонституциямизнинг асосий принципи инсон манфаати — давлат манфаатидан устун этиб белгиланганидадир. Унинг муқаддимасидан тортиб, охирги бобигача инсонпарварлик ғоясига йўғрилган. Бу эзгу ғояларнинг ҳаётдаги ифодасини ҳар биримиз ҳар куни кўриб, гувоҳи бўлиб турибмиз...\n— Таъкидланганидек, юртимизда ҳуқуқий давлат асосларини янада такомиллаштириш борасида кенг кўламли ишлар амалга оширилмоқда, — деди Тошкент вилоят ҳокимлиги қошидаги Ижтимоий мослашув маркази раҳбари Баҳодир Холмирзаев. — Марказнинг асосий вазифаси ҳам, аввало, Бош қомусимиз ва амалдаги қонунларнинг инсонпарварлик тамойиллари ижроси билан шуғулланишдан иборат. Айниқса, амнистияга тушиб, жазони ижро этиш муассасаларидан озод этилган шахсларга алоҳида эътибор қаратяпмиз.\nЖорий йилнинг шу кунига қадар жазони ижро этиш муассасаларидан қайтган 1751 нафар фуқарога 1 миллиард 425 миллион сўмлик моддий ёрдам ажратилди. Меҳнатга лаёқатли 1508 нафар фуқародан 1280 нафарининг бандлиги таъминланди. Қолганларини ишга жойлаштириш бўйича бандликка кўмаклашиш марказлари билан ҳамкорликда чора-тадбирлар кўрилмоқда.\nШунингдек, махсус комиссия аъзолари жазони ўташ жойларидан қайтганларнинг яшаш шароитини ўрганиб, ўз ишини бошлаш истаги борларга имтиёзли кредитлар олишга кўмаклашмоқда.\nХулоса қилиб айтганда, амалга оширилаётган бу ишлар Конституциямизнинг инсон ҳуқуқ ва эркинлиги, шаъни, қадри билан боғлиқ кафолатларнинг амалдаги ифодасидир.\nДавра суҳбатида, шунингдек, жойлардаги муаммолар хусусида ҳам фикрлар билдирилди. Жумладан, жазони ўташ муассасаларидан қайтганларнинг судланганини баҳона қилиб, ишга олмаслик ҳолатлари учраб туриши муҳокама этилди. Аҳоли, айниқса, ёшлар ўртасида профилактика тадбирларини кучайтириш зарурлиги айтилди. Жиноятчиликнинг олдини олишга қаратилган тадбирларда амнистия асосида озод қилинган ва ҳозирда ҳалол меҳнат қилиб, жамиятга нафи тегаётганлар иштирокини таъминлаш яхши самара беришини ҳаёт кўрсатаётгани таъкидланди.\nШунингдек, Конституцияни доимий равишда ўрганиб бориш юзасидан таклифлар билдирилди.\n«Ўзбекистон овози» мухбири.


Иккинчи қизим 13 ёшга кирди. У айни ўсмир ёшида ўйнаб-кулиб, яхши овқатланиш ўрнига, инжиқ ва иштаҳасиз бўлиб қолди. Жуда кам овқатни ҳам мажбурлаб едираман. Нима сабабдан бундай бўлаётганига ҳайронман. Катта қизимда ҳам шунақа ҳолат кузатилган. Шунинг таъсиридами, ҳозир унинг ҳомиладорлиги оғир кечяпти. Ўсмир қизлардаги бундай ҳолат табиий жараёнми ёки бу бирон касаллик аломатими?\n— Шуни унутмангки, ҳеч қандай нохуш вазият ўз-ўзидан пайдо бўлмайди, — дейди олий тоифали шифокор, гинеколог Шоҳида РЎЗИМЕТОВА. — Бу, албатта, организмда бирон касаллик пайдо бўлаётгани ёки гормонларда ўзгариш юз бераётганидан даракдир. Кўпчилик ота-оналар ўсмир қизлардаги ҳар қандай жисмоний ва руҳий ўзгаришни «ўтиш даврининг табиий белгилари» деб, фарзандларининг саломатлигига жиддий эътибор қаратишмайди. Вақтида касалликларнинг олди олинмаслиги, тананинг жисмоний ҳолати тикланмаслиги оқибатида бўлажак оналарнинг саломатлигига путур етади.\nЎсмир қизларда энг кўп кузатиладиган касалликлар буқоқ ва камқонликдир. Бу иккиси кўп ҳолларда бирга ривожланади. Бунга асосий сабаб ўсмир қизларда 65-70 фоиз ҳолларда ошқозон кислотаси нисбатан камаяди. Қиз бола ёғли овқатларни егиси келмайди. Тез ўсаётган танада эса турли дармондориларга, айниқса, оқсилга талаб юқори бўлади.\nБуқоқ ва камқонликнинг пайдо бўлишига яна баъзи ҳолатлар сабаб бўлади. Масалан, ҳайз пайтида кетадиган қонга ҳам ўсмир қиз танаси ҳали мослашмаган бўлади. Буқоқ бези эса танада пайдо бўлаётган аёллик гормонлари билан мослашуви қийин кечади. Оқибатда, қизнинг қони камайиб, буқоқ бези катталашади.\nБуқоқ бези касаллиги сабабли қиз болада асабийлик, бош оғриғи, дармонсизлик, иштаҳанинг йўқолиши, юрак уришининг тезлашиши, кўз косасининг катталашиши, тез йиғлашга мойиллик каби ҳолатлар кузатилади. Касаллик туфайли танада модда алмашинуви бузилиб, хотира ва фикрлашда ҳам сустлик юзага келишига, ўқиш ва иш қобилиятига салбий таъсир кўрсатади. Бу эса кайфиятни туширади, иштаҳани баттар ёмонлаштиради. Ўз вақтида овқатланмаслик камқонликни янада кучайтиради.\nКамқонлик қондаги гемоглобин миқдорининг камайиши, қон босимининг тушиб кетиши, дармонсизлик, тез чарчаб қолиш, тер босиш белгилари билан кечади.\nКасалликларнинг олдини олиш учун рўзғорда йодланган туз ишлатиш зарур. Шифокор тавсиясига кўра, йод моддасини етказиб берувчи дориларни мунтазам ичиб юриш мумкин. Хурмо, помидор ва ёнғоқ ғўрасидан тайёрланган махсус дамламалар ҳам ёрдам беради. Камқонликнинг олдини олиш учун сабзи, олма, беҳи, қора майизни тез-тез истеъмол қилиш керак. Кўкат ва полиз экинлари, жигар ва бошқа гўшт маҳсулотлари ҳам қонни кўпайтиради.\nАфсуски, юртимиз қатор ҳудудларида буқоқ касаллиги кўпайиши учун шароит бор. Бу тупроқда йоднинг етишмаслиги билан изоҳланади. Шунинг учун ҳам ўз вақтида тўғри овқатланиш, вақти-вақти билан шифокор кўригидан ўтиб туриш керак.\nҚиз бола танасидаги дард дарров бўй кўрсатмаслиги мумкин, бироқ даволанмаган дард ҳомиладорликда жиддий асоратга олиб келиши аниқ. Ҳомиладор аёлларда буқоқнинг токсик тури хавфлидир. Бунда аёл асабий, бўлар-бўлмасга сиқиладиган бўлиб қолади. Кўз соққаси кенгаяди, юраги тез уради. Бош мия ва қон-томир тизимида модда алмашинуви бузилади. Камқонликдан ҳомилага кислород ва озиқ моддалар етиб бормайди. Аёл кучсизланиб, мадори қурийди. На онага, на болага қувват етмаслиги ҳомила тушиши, ҳомила йўлдошининг эрта кўчиши, бола миясининг носоғлом ривожланиши каби хавфли асоратларга олиб боради.\nАфсуски, бугун ёшларимиз ҳатто катталар ҳам газли ичимликлар, яримтайёр овқатларга ружу қўйишмоқда. Газли ичимликлар қизларнинг суяк тизимини емирса, «фаст-фуд»лар танада гормонлар фаолиятининг бузилиши, ортиқча вазн, ошқозоности безининг яллиғланишига олиб келяпти.\nШунингдек, қизларнинг тор ва юпқа кийиниши сабаб буйрак ва қинда, бачадон йўлида шамоллашлар билан оғриқлар пайдо бўлади.\nЯна бир ҳолат эса сунъий матодан тикилган ички кийимлар кийиш оқибатида аллергик ва бошқа тери касалликларининг ривожланишидир. Ички кийимларнинг табиий матодан тикилиши ўта муҳимлигини унутмаслик лозим.\nҚизларимизнинг саломатлигига эътиборимиз унинг оналикка тайёрлаш учун муҳим қадам бўлишни унутмаслик зарур. Носоғлом қиз эртага ўзининг ҳам, фарзандининг ҳам ҳаётини хатарда қолдиради. Ота-оналар қизларининг овқатланиши, кийинишига жиддий эътиборда бўлишлари шарт. Ҳар хил андишаларга бормай, қизларини тез-тез шифокор, айниқса, гинеколог кўригидан ўтказиб туришлари зарур.


Ота, энди сиз дам олинг, биз...\n22.01.2018 20:01 0 2456\nФожиавий ҳалок бўлганлар орасида ота-бола, ака-укалар, амакиваччаларнинг борлиги кишини ларзага солмай қўймайди. Бир кунда оиласининг устунларидан — эри ва ўғлидан ёки икки нафар навқирон фарзандидан айрилганларнинг ҳолатини тасаввур қилинг-а! Худо кўрсатмасин!\nФарғона водийсининг «Тараққиёт» телеканали ижодкорлари фожиа қурбонларининг хонадонларидан бўлиб, уларнинг ота-онаси, яқинларидан интервью олишди. Айниқса, ака-ука Ҳамидулло ва Ҳабибулло Мадраҳимовларнинг отаси айтган гаплар ҳар қандай юракни ўрташи табиий.\nБиз бу лавҳани қисқартиришлар билан эътиборингизга ҳавола қилишга қарор қилдик.\nавтобус Қозоғистон Самара - Чимкент фожиа


Ал-Азҳар мажмуаси раҳбари Самарқанд вилояти ҳокимига миннатдорлик мактуби йўллади\nШайх Аҳмад Таййибга “Самарқанд шаҳрининг фахрий фуқароси” унвони берилган эди.\nОб-ҳаво маълумоти: Эртага кундузи 23-25 даража илиқ бўлади\nРеспублика Гидрометеорология марказининг хабар беришича, 19 март куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 10-12, кундузи 23-25 даража илиқ бўлади.\nАэропортда санитария-эпидемиология осойишталиги таъминланган\nИслом Каримов номидаги Тошкент халқаро аэропортида ҳам ушбу касалликка қарши тегишли чора-тадбирлар ишлаб чиқилган.\nТабиатга етказилган зарар қарийб 6 миллион сўмга ҳисобланди\nҚорақалпоғистон Республикаси Қўнғирот тумани инспекцияси томонидан ўтказилган экологик рейд тадбири натижасида тақиқланган қушлар овлангани маълум бўлди.\nҲамма ваҳима ва миш-мишлар бозордан ташқарида\n“Қўрққанга қўша кўринади”. Бу мақол халқимиз томонидан топиб айтилганини бугун баъзи ваҳимачилар томонидан тарқатилаётган хабарлар яққол исботламоқда.\nЎз жонига суиқасд қилиш баҳорда кўпаяди. Нега?...\nБугун кунда ўз жонига қасд қилиш борасидаги салбий ҳолатларга кўп дуч келяпмиз. Мазкур муаммо барчани жиддий ташвишга солмоқда. Ўтган йилда Фарғона вилоятида 128 нафар аёл ва қизлар ўз жонига қасд қилишга уринган. Бу мудҳиш воқеаларнинг аксарияти ўлим билан ниҳоя топган.\nЭкология ва атроф-муҳитни муҳофаза қилиш инспекторлари маҳалла тизимидан норози бўлмоқда\nТАЙИНЛОВ: ЎзАда янги тайинлов амалга оширилди\nУ фаолияти давомида “Маҳалла” газетаси, “Ҳуқуқ ва бурч” журнали, “Халқ сўзи” ва “Народное слово” газеталари таҳририятлари ҳамда ЎзАда турли масъул лавозимларда ишлаган.\n“Ўзбеккино” ва маҳаллий телеканаллар “Уй кинотеатри” акцияси доирасида ҳамкорлик қилади\nНаврўз байрами кунлари ҳамюртларимиз 30 та янги кино премьераси билан танишиш имконига эга бўлади, дея хабар бермоқда “Ўзбеккино” миллий агентлиги матбуот хизмати.\nСурхондарёда зиёратчилар пандемиядан огоҳлантирилмоқда\nАйни пайтда воҳа аҳли осуда, хотиржам ҳаёт кечирмоқда\nЎзбекистонда коронавирус инфекцияси аниқланганлар сони 15 нафарга етди\nБундан бир муддат олдин Истанбулдан келган Ўзбекистон фуқаросида коронавирус инфекцияси аниқланганлиги ҳақида хабар берган эдик.\nЖисмоний тарбия ва спорт вазирининг ўринбосари Элбек Шукуров 1988 йил 18 мартда Тошкент шаҳрида туғилган.\nТалабалар Андижонга бепул олиб келинди\nАндижон вилояти ҳокимлиги ҳамда Транспорт бошқармаси ташаббуси билан Тошкент шаҳридан Андижон вилоятига келмоқчи бўлган фуқаролар, шунингдек, пойтахтимизда таҳсил олаётган андижонлик талабаларни бепул олиб келиш учун “Бепул хизмат” акцияси доирасида махсус автокарвон ташкил этилди.\n177 нафар Ўзбекистон фуқаролари Мисрдан олиб чиқилди\nБу ҳақда Ўзбекистон Республикаси Ташқи ишлар вазирлиги Жамоатчилик ва ОAВ билан алоқалар бошқармаси хабар беради.\nҚирғизистонда уч киши коронавирусга чалингани аниқланди\nВазирнинг таъкидлашича, вирусга чалинганлар яқинда Саудия Арабистони сафаридан қайтиб келган экан.\nБугун 282 нафар россиялик Тошкентдан Москвага олиб кетилди\nЎзбекистон ҳукумати коронавирус тарқалиши хавфи пайдо бўлгани сабабли 16 мартдан бошқа давлатлар билан транспорт алоқаларини тўхтатди. Хорижлик фуқароларни ватанига элтиш учун чартер рейслари ташкил этилмоқда.


Фарғоналикларнинг тўртинчи кундан умиди катта\nЖараён 03 July 2018 13:12 334\nФарғона вилояти иштирокчилари ҳам танловда муносиб қатнашишди. Унда Ички ишлар вазирлиги Фарғона академик лицейи ўқувчиси Муҳаммадилло Ёқубов ўзининг “Электрон зина”, Фарғона саноат коллежи ўқувчиси Муҳаммадқодир Абдувоҳидов туризмни ривожлантириш ҳамда Фарғона алоқа касб-ҳунар коллежи ўқувчиси Ҳумоюн Талабов “Ақилли ҳимоя тизими” лойиҳалари билан иштирок этишди.\n— Кўрик-танловнинг республика босқичи юқори савияда ташкил этилибди. Иштирокчиларнинг лойиҳаларидан пухта ва катта тайёргарлик билан келганлиги билиниб турибди, - дейди Фарғона вилояти иштирокчилари етакчиси Ҳалимжон Раҳмонов. — Шу ўринда бизнинг иштирокчиларимиз ҳам яхши лойиҳалари билан чиқишган. Шуни алоҳида таъкидлаб ўтишим лозимки, Муҳаммадқодир Абдувоҳидовнинг туризм соҳасини ривожлантириш соҳасида ишлаб чиққан лойиҳасига республика туризм қўмитаси катта қизиқиш билдирди. Республикада ушбу лойиҳани татбиқ этишга ёрдам беришмоқчи.\nҲалимжон Раҳимов қишлоқ хўжалигини ривожлантириш учун ёшлар томонидан ишланган лойиҳаларни ҳам алоҳида таъкидлаб, жорий этишга арзигулик эканлигини айтиб ўтди. Етакчининг сўзларига кўра, 4-июль куни бўлиб ўтадиган тақдирлаш маросимида ғолиблар сафида Фарғона вилояти иштирокчиларининг ҳам номи янграшига умид қилмоқда.


Азон нега таъқиқланган эди? « Ўзбекистон Халқ Ҳаракати\nАзон нега таъқиқланган эди?\n24 February 2019 - 10:04\nЯқин тарих ..постда балким камчилик бордир лекин бу факт АНИҚ\nИслом ака майдонда ҳаммамизни тўплаб, қандайдир муҳим топшириқлар бераётган маҳал қаердандир – Ўрда тарафдан бўлса керак – ногаҳонда азон овози эшитилиб қолди.\nҲеч эсимдан чиқмайди, азон худди микрафондан айтилаётгандай, жуда сокин ва майин, айни пайтда аниқ тиниқ эшитила бошланди. Аввал секин аста бошланган азон оҳанглари сал ўтмай тонг ғира ширасини ёриб, Қизил Майдон узра баралла тарала бошлади.


29 ноябр 2021, Тошкент вақти: 11:29\nСайлов натижаларининг сохталаштирилиши 2005 йил мартида Қирғизистонда халқ инқилобига сабаб бўлган эди.\nҚирғиз мухолифати 23 июлда ўтадиган президентлик сайловидаги овоз бериш натижаларининг сохталаштирилишига йўл қўймаслик мақсадида МСКга муқобил равишда овозларни ҳисоблайдиган бўлди.\nҚирғизистон мухолифатидан президентликка ягона номзод Алмазбек Атамбаевнинг сайлов штаби вакили Александра Ехнованинг айтишича, сайловчилар овозини муқобил равишда ҳисоблаш учун республикадаги 2100 та сайлов участкасига вакиллар бириктирилган.\nПрезидентликка номзод Алмазбек Атамбаевнинг ишончли вакиллари бўлиб ҳисобланган бу одамлар сайловнинг холис ўтишини ҳам кузатиб борадилар.\n- Биз барча участкалардан оператив ахборот олиб турамиз. Бу маълумотларни умумийлаштирамиз ва эълон қилиб борамиз. Натижада Марказий сайлов комиссияси эълон қилаётган маълумотларга муқобил ахборот пайдо бўлади. Одамларда расмий натижалар билан мухолифат натижаларини солиштириш имконияти туғилади, дейди Александра Ехнова.\nУнинг айтишича, бу ишни амалга ошириш учун республикадаги сайлов участкаларида мухолифатнинг 5000 вакили иш олиб боради.\nҚолган номзодлар ҳам сайлов натижаларини муқобил тарзда кузатиб бормоқчилар.\n- Албатта¸ биз ҳам имконимизга яраша сайлов участкаларига ўз вакилларимизни бириктирганмиз. Улар овоз бериш натижаларини кузатиб борадилар, дейди президентликка номзод Темир Сариев сайлов штаби вакили Улан Қарипов.\nБироқ президентликка бошқа номзодларнинг сайлов штабларидан олинган маълумотга кўра, бу ишни Алмазбек Атамбаев штаби даражасида ўтказишга уларнинг маблағи ҳам, одамлари ҳам етмайди.\nШунинг учун қолган номзодлар асосан Марказий сайлов комиссияси эълон қилган расмий натижалар ҳамда мухолифатдан ягона номзод Атамбаев штаби тарқатган муқобил ахборотни солиштириш натижасида хулоса чиқаришларини билдирдилар.\nАйни пайтда мухолифатчилар эълон қилган овоз бериш натижалари “Юридик жиҳатдан қандай асосларга эга бўлади?” деган савол жавобсизлигича қолмоқда.\nЧунки Қирғизистон қонунчилигига асосан президентликка номзодларнинг ишончли вакиллари сайлов комиссиялари аъзолари билан бир қаторда сайловчилар овозларини санай олмайдилар.\nУлар овозларни санаш жараёнини кузатиб туриш ва ўзларига бириктирилган сайлов участкасида қайси номзодга қанча овоз берилгани тўғрисидаги маълумотларни билиш ҳамда бу борадаги протоколларни имзолаш ҳуқуқига эгалар, холос.\nҚирғизистон Марказий сайлов комиссияси расмийси Самат Бўрибоев мухолифатнинг ўз ташкилотига нисбатан ишончсизлик билдираётганини асоссиз, деб ҳисоблайди. Унга кўра, президентлик сайловида овоз бериш натижаларини сохталаштириш имконияти мавжуд эмас.\n- Барча сайлов комиссиялари таркибида 23 сиёсий партия вакиллари бўлган 5 820 киши ишлайди.\nБундан ташқари, сайловни 500 дан ортиқ халқаро кузатувчи, минглаб маҳаллий кузатувчилар, ҳар бир президентликка номзоднинг камида уч-тўрт минг ишончли вакили кузатиб боради.\nШунинг учун ҳам сайлов адолатли ва холис ўтишига ишонса бўлади, дейди Самат Бўрибоев.\nҚирғизистонда 23 июлда ўтадиган президентлик сайловларида олти номзод – амалдаги президент Қурмонбек Бакиев, мухолифатдан ягона номзод Алмазбек Атамбаев, “Оқ шумқор” партияси раиси Темир Сариев, “кўмир қироли” сифатида танилган Нурлан Мўтуев, дунёга танилган нарколог-шифокор Женишбек Назаралиев ва фуқаролик жамияти вакили Тўқтайим Уметалиева иштирок этмоқда.\nКузатувчиларга кўра, сайловчилар овози учун асосий кураш Қурмонбек Бакиев ва Алмазбек Атамбаев ўртасида бўлади.


Билим юртида ўзбек тилига давлат тили мақоми берилганига 29 йил тўлиши муносабати билан устоз ва мураббийлар ҳамда талабалар иштирокида “Тилга ҳурмат – элга ҳурмат” шиори остида 20 октябрь куни тадбир бўлиб ўтди. Унда она тилининг аҳамияти ва унинг инсон ҳаётидаги ўрни ҳақида суҳбат ўтказилди.\nОна – дунёдаги энг буюк ва қадрли сўз. Бу сўзни ўз тилида айтиш инсонга бениҳоя сурур бахш этади. Бундай бахтни ҳис этиш ҳаммага ҳам насиб этмайди. Тарихдан маълумки, ҳар бир тузум ўзининг тўсиқларини қўйиб келган. Бу борада миллатимиз ҳам кўпдан-кўп тазйиқларга учраб, ўз ҳис-туйғуларини ўзгалар тилида айтишга мажбур бўлганлари ҳеч биримизга сир эмас.\nХалқимизнинг узоқ йиллар интиқиб кутган орзуларидан бири 1989 йил, 21октябрда ушалди. Чунки шу кунда жонажон халқимиз ўз орзу-умидлари-ю, қувонч-шодликларини, онажон деган улуғ сўзни ўз тилида эмин-эркин айтишдек улкан бахтга эришди. Ўзбек тилига давлат тили мақоми берилиши, ҳам диний, ҳам дунёвий масалаларда ўзининг ижобий таъсирини кўрсатди. Халқимиз Алоҳнинг каломи – Қуръони карим маъноларини ўзбек тилида ўқишдек, шарафли толега мушарраф бўлдилар. Элимизнинг бундай нуфузли чўққига чиқишлари учун мустабит тузум ғояларига қарши курашиб, не-не буюк аждодларимиз қатағонга учраб, қурбон бўлдилар. Биз бугун ўша улуғ зотларнинг муборак номларини айнан ўзбек тилида фахр билан мадҳ этамиз. Тилимизнинг бугунги кундаги аҳамияти ҳақида сўз бошласак, унинг ижобий таъсирларини санаб адоғига етолмаслигимиз аниқ. Аждодларимиз қазиб кетган илм чашмасидан тўйиб-тўйиб ичиб, ташна дилимизни қондиришимиз ҳам бунга ёрқин далил бўла олади. Ўзбекистон қаҳрамони, халқ шоири Абдулла Орипов тил ҳақида бундай деган:\n“Она тилим, сен борсан, шаксиз\nБулбул куйин шеърга соларман.\nСен йўқолган кунинг шубҳасиз,\nМен ҳам тўти бўлиб қолурман”.\nҲа, ҳар бир шахснинг айтар сўзи ва ҳис туйғуларини ифодалашга ўз тили бўлмоғи зарур. Йўқса, шоир айтганидек тўтидан ҳеч қандай фарқи қолмайди. Бизни ўз сўзимизни ўз тилимизда айтишимизни таъминлаш йўлида қанчадан-қанча аждодлар жон фидо қилдилар! Энди ўша аждодларимизга муносиб авлод бўлиб, жонажон тилимизни кўз қорачиғимиздек ҳимоя қилиш бизнинг шарафли вазифамиздир.\nЯнги нашр қилинган китоблар тақдимоти мазкур вазифанинг давомий босқичи бўлди десак муболаға бўлмайди. Жумладан, Абдулла Қодирийнинг “Ўтган кунлар”, “Меҳробдан чаён”, “Диёри бакр”, “Обид кетмон” ва “Адибни хотирлаб” каби беш жилддан иборат китоблар жамланмаси, Қаландар Абдураҳмоновнинг “Буюклар каҳкашонида” асари, Доктор Айман Рушдий Сувайднинг “Қуръон ўганиш қоидалари” ва “Фалсафа асослари” каби рисолалар китобхонларга тақдим этилди.\nТадбир сўнгида она тилимиз ҳақида ва тақдимоти ўтказилган китоблар тўғрисида савол-жавоблар ўтказилди. Китобхонлар ўзларини қизиқтирган саволларга жавоб олишди.\nДругие материалы в этой категории: « Шавкат Мирзиёев Ҳиндистондаги ҳалокат юзасидан ҳамдардлик билдирди\t«Энг маърифатли имом» кўрик танловининг Сирдарё вилояти босқичи бўлиб ўтди »


АҚШда ишсизлик «Буюк Депрессия» даражасига етиши тахмин қилинмоқда – Газета.uz\nАҚШда ишсизлик «Буюк Депрессия» даражасига етиши тахмин қилинмоқда\nАҚШда ишсизлик даражаси 1930 йиллардаги «Буюк Депрессия» давридан бери энг юқори кўрсаткичга етмоқда — 14,7 фоиз. Дональд Трампнинг икки юқори даражали иқтисодий маслаҳатчилари АҚШда коронавирус пандемияси давом этаверган ҳолда ишсизлик даражаси кўтарилаши ва июнь ойида ишсизлик кўрсатгичи 20 фоизгача юқорилаши мумкинлигини маълум қилишди.\n11 май 2020, 12:18 Коронавирус Иқтисодиёт Жаҳон\nАҚШда ишсизлик даражаси 20 фоизгача кўтарилиб, 1930 йиллардаги «Буюк Депрессия» даражасига етиши тахмин қилинмоқда. Бу ҳақда The Washington Post хабар берди.\n10 май куни АҚШ президенти Трампнинг икки юқори даражали иқтисодий маслаҳатчилари — Оқ уйнинг иқтисодий масалалар бўйича маслаҳатчиси Кевин Хассетт ва Ғазначилик котиби Стивен Мнучин АҚШда коронавирус пандемияси давом этаверган ҳолда ишсизлик даражасининг кўтарилаши ва июнь ойида ишсизлик кўрсатгичи 20 фоизгача юқорилаши мумкинлигини маълум қилишди.\nАҚШ Меҳнат вазирлигининг сўнгги ҳисоботига кўра, мамлакат иқтисодиёти апрель ойида 20,5 миллион иш ўрни йўқотиб жами ишсизлик даражаси 14,7 фоизга етди. Бу, ўз ўрнида, 1930 йиллардаги «Буюк Депрессия» давридан бери энг юқори кўрсатгичдир.\nШунингдек, Оқ уйнинг иқтисодий масалалар бўйича маслаҳатчиси Кевин Хассетт CBS News нашрига берган интервьюсида ишсизлик даражаси нафақат кўтарилиши, балки ишидан айрилганлар қачон ишга қайтишини ҳеч ким билмаслигини таъкидлаб ўтди. Ғазначилик котиби Стивен Мнучин эса Fox News Sunday га АҚШ учун жорий йилнинг иккинчи чораги биринчи чорагидан ҳам қийинроқ бўлишини кутиш кераклигини айтиб ўтди.\n«Бу иқтисодий инқироз Америка бизнесининг айби эмас, бу америкалик ишчиларнинг айби ҳам эмас ва бу вируснинг айбидир», деди Мнучин.\nБундай салбий тенденцияларга қарамай, Мнучин иқтисодиёт тикланишига умид билдирди. У Трампнинг иқтисодиёт тармоқларинининг фаолиятини босқичма-босқич қайта йўлга қўйиш ҳақидаги чақириқларига жавобан сентябрь ойидан бошлаб меҳнат бозори ўзини тиклаб олиши кераклигини таъкидлади.


15 апрел 2021, Тошкент вақти: 20:16\nҚирғизистондан Ўзбекистоннинг Сўх экславига кириш йўли.\nЎзбекистоннинг Сўх экславидаги Чашма қишлоғи ҳамда Қирғизистоннинг Бирлик қишлоғи ўртасида икки йил аввал бошланган сув жанжали шу кунларда тобора кучайиб бормоқда. Сўхликларнинг билдиришича, яқинда бу масалани ҳал қилиш юзасидан ўтказилган Ўзбекистоннинг Сўх ва Қирғизистоннинг Қадамжой тумани раҳбарлари учрашуви ҳам натижасиз якунланган.\n"Чегара аниқланмаган жойдаги булоқ сувини қирғиз томони тўсиб олган"\nИкки давлат чегарасидаги қишлоқларда сув можароси икки йил аввал Қирғизистоннинг Бирлик қишлоғи аҳолиси чегаранинг аниқланмаган ҳудудидан ўз ҳамқишлоқларидан бирининг уйига йўл очиб беришни талаб қилгани ортидан келиб чиққан.\nЎзбекистоннинг Сўх туманидаги ер ва сув масаласи билан шуғулланувчи давлат идорасида ишловчи манба Озодлик билан суҳбатда Чашма қишлоғи аҳолиси муросага келиб қирғизистонликлар талаб қилган йўлни очиб берганини, бироқ қирғиз томон шу кунгача Чашма қишлоғига сув бермаётганин айтди. Манбанинг сўзларига кўра, қирғиз томони тўсиб олган булоқ суви чегаранинг шу кунгача аниқланмаган ҳудудида жойлашган.\n-Бизда 1924, 1936, 1956 йилги карталар бор . Мана шу карталарга таянсак, бу ер чегаранинг аниқланмаган ҳудуди бўлиб чиқаяпти. Масалан, бу ҳудудда ўнг томонда Ўзбекистон фуқаролари яшаса, чап томонда Қирғизистон фуқаролари яшайди. Булоқ атрофида чегаранинг тиконли симлари йўқ. Йўл очиқ, фақат чегара нарядлари туради. Ўнг томонда Ўзбекистон чегарачилари, чап томонда Қирғизистон чегарачилари рўпарама-рўпара туришади, -деди ўз исмини сир тутишимизни илтимос қилган манбаа.\nУнга кўра, мазкур аниқланмаган ҳудудда жойлашган булоқдан Қирғизистон томонига иккита ариқда, Ўзбекистон томонига эса тўрт-бешта ирригация системаси орқали сув кетади. Бу булоқдан Сўх туманиниг 45 фоиз аҳолиси уйларига ичимлик суви водопровод қувурлари орқали етиб боради. Аммо Ўзбекистонниг Чашма қишлоғига булоқ суви Қирғизистон ҳудудидан ўтувчи ариқ орқали берилади. Бу ариқнинг тўсиб қўйилиши ортидан эса икки йилдан бери 360 хонадон ичимлик ва суғориш сувисиз қолмоқда. Бунинг оқибатида йил сайин экинзорлар қуриб, чашмаликлар сувни бир неча чақирим наридаги қишлоқлардан ташимоқда.\nБулоқ бўйида ташна Юсуфжон\n-Сувимиз битта, қабристонимиз битта, тўйимиз битта, молимиз ҳам битта эди. Икки йилдан бери қирғизлар билан муросамиз чиқмай қолди. Менинг уйим шу булоқнинг тагида. Мен шу булоқдан биринчи бўлиб сув ичаман. Қирғизистон фуқаролари беш-олтита бўлиб келишиб: “Асфальт йўлни бузамиз, сенинг уйинг Қирғизистон чегараси”, деб мени ҳам анча безовта қилишаяпти, - деди Юсуфали Шералиев.\n"Чашмаликлар масалани сиёсийлаштираяпти"\nҚирғизистоннинг Қадамжой туманидаги маҳаллий ҳукумат расмийси Асанбай Жўрўев эса чашмаликларда сув муаммоси бўлиши мумкин эмаслигини, бу масалани Чашма қишлоғи аҳолиси сиёсийлаштириб юбораётганини айтди:\nГап кўп, кўмир оз\nСўх туманидаги ер ва сув масаласи билан шуғулланувчи давлат идорасида ишловчи исми сир қолишини истаган манба Озодлик билан суҳбатда сув муаммосини ҳал қилиш учун куни кеча Сўх тумани ва Қадамжой тумани ҳокимлари учрашганини, аммо учрашув натижасиз якунланганини айтди. Манбанинг билдиришича, Сўх эксклавини Фарғона вилояти билан боғлайдиган ягона йўл Қадамжой туманидан ўтади. Шунинг учун маҳаллий даражадаги сўзлашувларда Қирғизистон томони босим кўрсатишдан нарига ўтмаяпти.\n-Учрашувлар бўлаяпти, лекин охирги натижа йўқ. Бир масалани ҳал этиш ўрнига Қадамжой тумани ҳокими томонидан фақат тазйиқ ўтказилаяпти холос. Яқинда ҳам Қадамжой туман ҳокмими билан Сўх туман ҳокими учрашган. Бироқ гапнинг очиғини айтиш керак, учрашувда қирғиз томон жуда фаол бўлди, ўзбек томон эса жуда пассив бўлди. Ким билади, Ўзбекистон вакиллари андиша қилишдими ёки бирон бир жанжал чиқиб кетмасин деб қўрқишдими... Хуллас бу учрашув ҳам натижасиз якунлданди, - дейди Сўхдаги ҳукумат идораларидан бирида ишловчи суҳбатдош.


Кўк кит – mulkdor.com\nMarch 5 2017, 10:03 Жамият\nҲамма ваҳимада… Бунга Сабаб “Кўк кит”, “Тинч уй“ каби ”Ўлим гуруҲлари”дир… Халқаро майдондаги янгиликларни кузатиб бораётган киши борки, ҳар икки хабарнинг бирида МДҲнинг Қатор мамлакатлари, хусусан, Украина, Қозоғистон, Россия ва Қирғизистонда ўсмирлар ўртасида ўз жонига қасд қилиш ҳоллари кўпайиб бораётганлиги ва шу кеча-кундузда унинг қамрови кенгайиб бораётганлиги ҳақидаги маълумотларга тўқнаш келиши шубҳасиз. Агар интернетдаги қидирув тизимига “Синий кит” (“Кўк кит”), “Тихий дом” (“Тинч уй”) дея буйруқ берсангиз, бунга ўзингиз ҳам гувоҳ бўласиз. Энг ачинарлиси, бот-бот ёзилаётган хабарларнинг барчаси хавфли ўйин ўсмир болаларни худкушликка ундаётгани ҳақидалигидир. Боз устига бу каби гуруҳлар ёмғирдан кейинги қўзиқориндек кетма-кет потирлаб чиқаётгани киши кўнглига ғулғула солади. Хўш, аслида у қандай ўйин ва нима учун айнан ўсмирларга тузоқ ташламоқда? Ўсмирлар-чи, улар нега бу гуруҳларга аъзо бўлиб қоляпти?\nСизу бизни ташвишга солаётган бу “ўлим гуруҳлари” асосан ижтимоий тармоқларнинг турли сегментларида ўз гуруҳларини турли номлар ва “хештег”лар остида ташкил этган ҳолда ўсмир ёшларни банди қилади. Бу каби гуруҳларнинг номлари асосан ўсмирларни тушкунликдан халос этиш, уларга кўмак бериш, муаммоларига ечим топа олиш имкониятларига қаратилган бўлиб, шу жиҳат билан жалб этади. Ўсмир ёшдаги болаларда эса бундай ҳолатлар тез-тез кузатилиши сир эмас. Шу боис ўсмирлар “ўлим гуруҳлари”нинг номига қизиқиб ўйин “ссылка”сига киради ва унга аъзо бўлиб қолади. “Ўлим гуруҳлари” бошқарувчиларига эса бу жуда қўл келади.\nГУРУҲЛАР ҚАНДАЙ НОМЛАНАДИ?\nЮқорида таъкидлаганимиз каби “ўлим гуруҳлари”нинг номини санаб адоғига етиб бўлмайди, аммо фожиага чорловчи оригинал гуруҳ аллақачон ёпилган. Гуруҳ яратувчиси эса яқинда ҳибсга олингани ҳақидаги маълумотлар ҳам бор. Унинг исми Филипп Лис. Аммо норасмий маълумотларга кўра унга қўлланилган жазо бор-йўғи бир йиллик озодликдан маҳрум этиш бўлган, холос. Бир қанча ўсмирлар умрига зомин бўлган бу “ихтирочи”га қўлланилган жазо кишининг кулгисини қистади, шундай эмасми? Айтишларича, у руҳий касал эмиш. Аммо бу ҳақда ҳам бизда ҳеч қандай расмий асос йўқ. Энг ачинарлиси, унинг “ихтироси” жуда кўп издошларни пайдо қилди ва бугунги кунда улар турли номлар билан “ўлим гуруҳлари” сифатида ижтимоий тармоқларда фаолиятини давом эттиряпти. “Ўлим гуруҳлари”да хавфли ўйинлар “Мени тонгги 4:20 да уйғот” буйруқлари билан бошланади. Аксарият ўсмирлар айнан ана шу буйруқлар асосида хавфли гуруҳнинг қармоғига илинишади.\nҚАЧОН БОШЛАНГАН ВА НЕГА АЙНАН КЎК КИТ?\n“Ўлим гуруҳлари”нинг хавфли ўйинига 2015 йилда ўзини поезд тагига ташлаган, ўша пайтда 16 ёшда бўлган Рина Поленкованинг ҳаракатлари туртки бўлган. У ўз жонига қасд қилишдан аввал ижтимоий тармоқдаги саҳифасида “ня. пока” дея пост қолдиради ва шундан сўнг бошини келаётган поезд тагига тутади. Жонига қасд қилишига сабаб эса йигитининг ташлаб кетгани бўлган. Бу бахтсиз ҳодисага ТВ ва таниқли блогерлар эътибор қаратади. Бу эса ўсмирлар орасида ўз жонига қасд қилиш оммалашишига сабаб бўлади. Биринчи “кўк кит” гуруҳи ташкил этилиши ҳам айнан ана шу жараёнларга тўғри келади. Нега бу “ўлим гуруҳлари” айнан “кўк кит”ни рамз сифатида танлашган? Чунки кўк китлар тез-тез депрессия сабаб ўзини қирғоққа, қуруқликка ташлаб жонига қасд қилишади. Мазкур илк гуруҳ шу тариқа Ринанинг ўлимини ёшлар орасидан татбиқ қила бошлайди. Қурбонлар эса ўтиш давридаги ўсмир ёшлар ҳисобланади.\nЎСМИРЛАР НЕГА ЎЙНАЙДИ?\nБу жуда оддий, ўсмирлар ўз ёшида атрофдагиларга ўзининг нималарга қодирлигини кўрсатишга иштиёқманд бўлади ва ҳар қандай ўйинда ғолибликка интилади. Ижтимоий тармоқлардаги “ўлим гуруҳлари” ўсмирларнинг ана шу нозик жиҳатларига эътибор қаратган ҳолда улардан фойдаланишади ва хавфли ўйин якунидаги “ғолиблик”ка етаклайди.\nЎЙИН ҚОИДАСИ НИМАЛАРДАН ИБОРАТ?\nЎйин шартлари эса 50 қисмдан иборат ва 50 кун давом этиб, охири ўйинчининг ўз жонига қасд қилиш ҳодисаси билан якунланади. Ўйин қоидасига кўра, иштирокчи хавфли ўйин шартларини “ўлим гуруҳлари”нинг “Мени тонгги 4:20 да уйғот” буйруғи асосида эрталаб 4:20 да тармоққа кириб қабул қилиб oлади. Гуруҳ етакчиси, уларнинг тили билан айтганда “куратор” эса тузоққа илинган ўсмирга самимий муносабатда бўлиб, унинг қизиқишлари, кайфияти ва ўзи ҳақида кўпроқ билишга интилади. Кейин ўсмирни текшириб кўриш учун ҳавола юборади ва жасурлигини синовдан ўтказади. Аввалига топшириқлар оддийгина бўлади, масалан, гуруҳнинг рамзини чизиш каби. Аммо кейинчалик бу шартлар мураккаблашиб, ҳатто “лезвие” билан қўлни тирнаб ёзишга ҳам мажбур қилади. Иштирокчи вазифаларни бажарганининг исботи сифатида берилган топшириқнинг бажарилганини суратга тушириб, гуруҳ “куратори”га кўрсатиши керак. Ана шу тахлит “ўлим гуруҳлари”нинг “куратори” томонидан ўйиндаги 50 та шартни бажариб боришга 50 кун давомида ўсмир мажбур қилинади. “Ўлим гуруҳлари” қўяётган ўйин шартларининг энг сўнгги босқичида ўсмирларнинг жасурлигини таъна қилавериб, энг юқори қаватдан ўзини ташлаш, тез келаётган автомобилнинг олдини кесиб ўтиш каби топшириқларни бажариш асносида худкушликни амалга оширишга ундайди.\nБАЖАРМАСА, НИМА БЎЛАДИ?\n“Ўлим гуруҳлари” “кураторлари” берилган топшириқларни ўйинга аъзо бўлган ўсмирнинг сўнгги босқичда, яъни хавфли кульминацион нуқтада бажаришдан бош тортишига йўл қўймайди, бўйин товлаганларга таҳдид билан тазйиқ ўтказишади. Қандай қилиб дейсизми? Улар ўсмирга ҳавола юборади ва уни очишни таклиф этади. Бу “ўлим гуруҳлари”нинг яна бир тузоғи эканлигини қизиқиши устун келиб ҳаволага кирган ўсмир билмайди. Ҳаволага киргани заҳоти “ўлим гуруҳлари” “кураторлари” махсус дастур орқали ўсмирнинг IP манзилини аниқлаб, унинг уй манзилини билиб олишади ва шу орқали, сўнгги хавфли шартни, яъни худкушликни бажаришга мажбурлашади, акс ҳолда яқинларини йўқ қилиши мумкинлиги билан таҳдид қилишади. Ҳали ҳеч қандай қарорни мустақил қабул қилиш салоҳиятига эга бўлмаган ўсмир эса бу таҳдидлардан ваҳимага тушади ва 50 кунда 50 шартни бажаришга кўнади. Оқибат эса…\nБу “ўлим гуруҳлари”нинг ҳаракатлари “интернет терроризм” деб ҳам аталаётганидан хавфнинг нечоғлик хатарли эканлигини англаш мумкин. Шунга қарамай, ушбу саҳифада келтирилган маълумотлар асосида ҳар бир ота-она ўз фарзандини хавфдан ҳимоя қилса, яъни ўсмирларнинг интернетдан фойдаланишини, мобиль воситаларини назорат қилишни канда қилмаса, хавфга бироз бўлса-да, чап беришга эришиш мумкин.\nКонцерт томошаси бедарвоза эмас\nАндижонда Ўзбекистонда хизмат кўрсатган артист Юлдуз Абдуллаева ҳамда хонанда Ойхон Эшонхоновалар иштирокидаги концерт солиқчилар назоратига олинди. Натижада 30 миллион сўм ...\nЖамиятDecember 13 2017, 02:12


Ўзбек муҳожири рус болага тан жароҳати етказишда айбланмоқда - миллатчилик иддаолари (ВИДЕО)\n27 май 2022, Тошкент вақти: 18:27\nЎзбек муҳожирига 5 йилгача қамоқ жазоси тайинланиши мумкин.\nСанкт-Петербургда 36 яшар ўзбекистонлик 11 ёшли болага тан жароҳати етказганликда айбланиб, қамоққа олинди. Ўзбекистон Ички ишлар вазирлигининг собиқ ходими Ж. урушаётган болаларни ажратаётганида ўғлини ураётган болани қўлини синдириб қўйганликда гумонланмоқда.\nАйбланувчининг рафиқаси Озодликка жабрланган бола ва унинг дўстлари 10 яшар фарзандини олдин ҳам таҳқирлаб, уриб келганини айтиб берди.\nЎзбек муҳожири болага тан жароҳати етказган - терговчилар\nШу йилнинг 8 декабрь куни Санкт-Петербург шаҳар суди қарори билан Ўзбекистон фуқароси бўлган 36 яшар Ж.Э. исмли шахс тергов якунига қадар ҳибсга олинди.\nРоссия Тергов Қўмитаси Санкт-Петербург бўйича бошқармасининг Озодликка берган расмий маълумотига кўра, ўзбек муҳожири Россия Федерацияси Жиноят Кодексининг 112 моддаси 2 қисми “в” банди бўйича - “вояга етмаган шахсга қасддан ўрта оғирликдаги тан жароҳати етказиш”да айбланмоқда.\n- Жиноят иши материалларига кўра, 2020 йилнинг 5 декабр куни шаҳарнинг Просвешчения шоҳ кўчасида жойлашган болалар майдончасида 10 яшар ўғли ва 11 яшар бошқа бола ўртасида содир бўлган муштлашувни ажратгани келган гумонланувчи бошқа болани болалар майдончасига отвориб, ўнг билаги суягини ўртасидан синдириб қўйган. 8 декабрь куни суд уни тергов якунига қадар ҳибсга олиш талабини қондирди. Яқин орада унга айблов эълон қилинади, дейилади расмий хабарномада.\nТергов ходимлари ўзбекистонлик гумонланувчига қайдда турган жойи бўйича оиласи билан яшамаётгани айби ҳам қўйилаётганини билдирди.\nОзодлик қўли синган петербурглик болага жарроҳлик ёрдам кўрсатилгани, у ҳозирда шифохонада қолаётганини аниқлади. 11 яшар болани қўлини синдириб қўйганликда айбланаётган Ж.Э. илгари Ўзбекистон Ички ишларида хизмат қилиб келгани ва ҳозирда нафақада экани маълум бўлди.\nБу хабар ортидан Россия оммавий ахборот воситаларида Петербургнинг Калининский туманидаги болалар майдончасида содир бўлган ҳодиса видеоси тарқатилди.\nУнда майдончада муштлашаётган икки боланинг олдига келган шахс улардан бирини оёғидан кўтариб, ерга ташлаётганини кўриш мумкин. Тасвирдаги бола “у менинг қўлимни синдирди!”, дегани ҳам эшитилади. Видео қўли синган боланинг шерикларидан бири томонидан олингани маълум.\nҚонундаги айбсизлик презумпцияси Россия оммавий ахборот воситалари ва Петербург бирлашган судлари матбуот хизматининг гумонланувчи мақомида бўлган ўзбек муҳожирининг шахсига оид тўлиқ маълумотларни эълон қилишига тўсқинлик қилмади.\nСанкт-Петербургнинг Калинин тумани Тергов бўлими суриштирув ишлари давом этаётганини айтмоқда.\n"Терговчилар фақат бизни айбдор қилмоқчи!"\nОзодлик петербурглик болага тан жароҳати етказганликда гумонланувчи 36 яшар Ж.нинг яқинлари билан суҳбатлашиб, ҳодиса тафсилотларини ўрганди.\nЎзбекистонлик муҳожирнинг исмини очиқламасликни сўраган рафиқаси, турмуш ўртоғи ҳибсхонага олиб кетилгани ва у икки бола билан қолганини сўзлади. М.нинг айтишича, муштлашувга рус болаларининг миллатчилиги сабаб бўлган.\n- Улар 5-6 кун олдин боламнинг жиғига теккан, миллатчилик қилган. Шанба куни бу машғулотлардан қайтаётганида болалар ўйингоҳида уни тўртта бола уришга тушган. Улардан бири видеога олган, бошқа ўртоқларига кўрсатиб, мақтаниш учун. Улар уруши бир соатча бўлган, ўғлим отасига қўнғироқ қилган. Дадаси келиб буларни ажратган. Қўлига тегиб кетганми - видеода аниқмас. Душанба куни ўғлимдан полиция келиб, мактабда кўрсатма олган. Дадамиз мактабга борганида ўша ердан милиция хонасига олиб кетган. Улар интернетга дадаси келиб ажратган жойинигина қўйган - боламни урган жойлари кесиб ташланган, - дейди ўзбекистонлик аёл.\nМуштлашган 10 яшар Ж. ўзи ва ёши 1-2 ёш каттароқ бўлган питерлик болалар ўртасидаги жанжал бир кун олдин бошланганини Озодликка сўзлаб берди.\n- Ўтган жума куни ошхонада мен дежурнийга идиш-товоқларни йиғишга ёрдам бериб турганимда? улар мени йўлимда туриб, ҳақорат қилишди. Мен уларга эътибор қилмадим. Эртаси куни мен уларни болалар майдончасида кўриб қолдим. Улар яна бошлади: “Сен келгиндисан, ўзбексан! Бизларни еримиздан йўқол! Бизнинг юртимиз яхши - сеники ёмон! С...”, деб сўкинди кейин. Мен жаҳлим чиқиб, урушдим улар билан. Мен уст кийимимда бошлаганман урушни. Улар тўрт киши урди мени. Видеога эса охирини кўрсатиб, фақат дадам уриб кетгандек кўрсатяпти, - дейди муштлашувда иштирок этган бола.\nМаълум бўлишича, Ж.Э. бундан уч йил олдин Петербургга иш излаб келган. У шаҳарнинг корхоналаридан бирида ҳайдовчилик қилиб келгани, кейинроқ оила аъзоларини ҳам Россияга олиб келгани маълум бўлди.\nУй бекаси бўлган боланинг онаси ҳозирда икки ўғли билан бир ўзи қолгани ва кимга мурожаат қилишни ҳам билмаслиги, уларда ҳатто адвокат йўқлигини айтди. У барча оила аъзоларида миграция ҳужжатлари жойида экани, полиция ходимларида жабрланган бола ўртоқлари билан ўғлини калтаклашни бошлагани тўғрисида назорат камераларидан олинган видеоси ҳам бор, дейди:\n- Мен жабрланган бола оиласига ёрдам беришга ҳам тайёрман. Уни кўриш, унинг ота-онаси билан учрашиш учун шифохонага бордим, қўйишмади. Терговчи ҳам “Эринг 5 йил ўтирса ўтирибди, тез ўтиб кетади!”, деб масхара қиляпти, боламни урган видеоларни яширяпти. Иккита болам билан қолиб кетаманми?! Ҳеч қаерда ишламасам. Менга Ўзбекистон ҳукумати ёрдам беришини сўрайман. Мен фарзандларимни отасига ўхшаган яхши инсон қилиб тарбияламоқчи эдим. Икки йилдан бери ўқийди аъло баҳоларга ўғилларим.\nЎзбекистонлик аёл душанба куни Россия телеканал ва нашрларидан келган 10га яқин журналистга бўлган воқеани сўзлагани, лекин ҳозиргача бирортаси унинг сўзларини эфирга узатмагани ва чоп этмаганини айтди.\nПетербург полицияси Озодлик сўровига жавобан гумонланувчи Ж.га қўйилган модда асосида суд ҳукми билан 5 йилгача қамоқ жазоси тайинланиши мумкинлигини билдирди.


Маълумки, тез орада ёзги трансферлар дарчаси ёпилади. Биз шу пайтгача футболчиларнинг клубларни алмаштириши борасида кўплаб воқеаларга, бир қатор трансфер рекордларининг янгиланишига гувоҳ бўлдик. Аммо негадир кўпчилик кутган бир ҳодиса рўй бермаяпти - «Вольфсбург» ярим ҳимоячиси, улкан истеъдод соҳиби, Германия терма жамоаси аъзоси Юлиан Дракслерга боғлиқ маълумотлар ўзгармай турибди. Ваҳоланки, Евро-2016нинг 1|8 финалидан ўрин олган Германия-Словакия учрашувидан сўнг айнан Дракслер ёзги трансферлар вақтида кўплаб гранд клублар учун «асосий нишон»га айланиши кутилганди.\nАслини олганда, Юлиан Францияда ўтган Европа чемпионатидан бенасиб қолиб кетиши ҳам мумкин эди. Сабаби, Дракслер шу йилнинг 14 апрелида, ЕЧЛ 1|4 финал босқичининг «Реал»га қарши ўйинида жуда жиддий жароҳат олди - унинг сон мушаклари узилиб кетди. Дастлабки текширувлардан сўнг у камида икки ҳафта майдонга туша олмаслиги айтилганди. Бироқ вазият шуни кўрсатдики, бу муддат икки ойгача чўзилиши ҳам мумкин экан. Энг ёмони, Европа чемпионати учун «заявка» топшириш муддати якунланишига атиги 30 кун қолганди...\nЯхшиямки, ярим ҳимоячи қисқа фурсатларда соғлиғини тиклай олди. Аниқроғи, у май ойининг бошида якка тартибдаги машғулотларга киришди, ойнинг 14-санасига келиб эса «Вольфсбург» сафида «Штутгарт»га қарши ўйинда таркибга киритилди. Энг муҳими, у маълум муддат ўйин амалиётисиз қолганига қарамай, шу ўйинда кўнгилдагидек ҳаракат қилиб, битта голга ҳаммуаллифлик қилди. Оқшомда эса Юлианни хушхабар кутарди - у Йоахим Лёвнинг Францияга олиб борадиган футболчилари рўйхатига кирганди! Худо кўрсатмасин, даволаниш яна икки-уч кунга чўзилганида, ким билади дейсиз, Euro-2016 Дракслер учун армонга айланиб қолармиди?..\nЧунончи, жароҳатлар ҳозиргача ҳам Юлианни жонидан тўйдирди. Тўғри, у сентябрь келса, эндигина 23 ёшга киради. Бироқ унинг фаолияти шундай кетмоқдаки, худди у қачонлардан бери ҳаммага таниш-у, аммо сира тараққиёт сари дадил қадам ташламаётгандек.\nМагатнинг сўнгги совғаси\n«Шалке» устозлигига «Темир Магат»нинг олиб келиниши клубга кўп нарса бергани йўқ - жамоа Феликс Магат қўли остидаги биринчи мавсумда чемпионатнинг кумуш медалларига эга чиқди, холос. Кейинги мавсумнинг ўрталарида эса Феликсни сирли равишда ишдан бўшатиб юборишди. Айтишларича, у клубнинг директорлар кенгаши билан келиша олмаганмиш...\nХуллас, нимаики бўлмасин, қаттиққўл Феликс Магат ҳатто клубдан кетаётган чоғида ҳам «Шалке» мухлисларига сўнгги совғани бериб кетишга улгурди - 2011 йилнинг январида ҳали жуда ёш бўлган Дракслерни қўрқмай майдонга туширди. Муҳими, бу қарор - мутахассиснинг фақат ўзигагина тегишли бўлиб, Юлианни «Шалке»нинг энг ашаддий ишқибозлари ҳам ҳали яхши танишмасди.\nБироқ у 2010 йилги мавсумнинг иккинчи ярмида клубнинг ёшлар жамоасида 12 ўйин ўтказиб, 8та гол урган ва бу билан Дортмунднинг «Боруссия»си эътиборини ўзига қаратиб қўйганди. Аниқроғи, клуб вакиллари Дракслерни «илиб кетиш» режасини тузишга киришишди. Лекин «Темир Магат»ни доғда қолдириб бўлармиди?! Феликс дортмундликларнинг ниятидан хабар топгач, биргина имо билан 17 яшар ўсмирни асосий таркиб машғулотларига жалб қилди. Уни Туркиядаги қисқа муддатли йиғинга олиб кетди ва футболчи у ердан уч йилга мўлжалланган янги шартнома билан қайтди. «Боруссия» эса тилини тишлаб қолаверди...\nУчинчи ўйиндаги супергол\nШундай қилиб, Юлиан бундеслигадаги клубнинг тўлақонли аъзосига айланиб қолди. Ваҳоланки, у ҳали мактабни ҳам тамомламаганди. Дарвоқе, немис ОАВининг маълумотларига кўра, Феликс Магат Дракслер билан суҳбатда унга мактабдаги таълимни вақтинча тўхтатиб туришни маслаҳат берган экан. Йигитча қайсидир лаҳзаларда бунга рози бўлиб, интервьюларида мактабни кейинроқ тугатиб олишни ўйлаётгани ҳақида гапириб юборди. Бу фикр эса табиийки, Германиядаги энг таниқли футбол шахслари, шу жумладан, Беккенбауэр ва Лёвларга асло ёқмади. Шу тариқа, қарор бекор қилинди...\nҚизиғи шундаки, ўрта мактаб таълимига оид бу можаро қизиётган бир пайтда Юлианнинг спортдаги ишлари бир текис давом этарди. Юқорида айтганимиздек, у 2011 йилнинг 15 январида бундеслиганинг «Гамбург»га қарши ўйинида захирадан майдонга тушиб, «Шалке»нинг шахсий рекордини ўрнатди. Чунончи, унгача ҳали ҳеч ким 17 ёшу, 117 кунлигида асосий таркибда, расмий ўйинда майдонга тушмаганди. Орадан бир ҳафта ўтгач, у бошланғич таркибга киритилиб, «Ганновер»га қарши тўп сурди ва илк бор гол билан якунланган самарали ҳужумда қатнашди. Шундан сўнг мухлислар Юлианнинг исмига кўника бошлашди. Таъкидлаш лозим, йигитча чиндан ҳам, ёшига номуносиб равишда хотиржам, ақл билан тўп сурарди.\n25 январга келиб, Дракслер ҳаётида илк бор ҳақиқий шон-шуҳрат, ишқибозлар меҳри қандай бўлишини ўзида синаб кўрди. Гап шундаки, ўша куни «Шалке» Германия кубогининг 1|4 финал босқичида «Нюрнберг» билан куч синашиши лозим эди. Ўйиннинг асосий вақти 2:2 ҳисобидаги дуранг билан якунлангач, қўшимча бўлимларга старт берилди. Аммо 15 дақиқадан давом этадиган бу бўлимлар ҳам «Шалке»га ёрдам бера олмади. Вақт эса ўтиб борар, тез орада пенальтилар сериясига навбат бериладигандек туюларди...\nЛекин 116 дақиқада «Темир Магат»нинг тоқати тоқ бўлди ва у ёш Дракслерни захирадан майдонга туширди. Орадан икки дақиқа ўтар-ўтмас, Дракслер узоқ масофадан рақиб дарвозасини аниқ нишонга олди ва жамоасига ўта муҳим ғалабани туҳфа қилди. Худди шу лаҳзалар, бу биринчи гол ва зарбанинг мукаммал ижроси Юлианни порлоқ келажак кутаётганидан дарак берарди. Германия кубоги эса охир-оқибатда, «Шальке»га насиб қилди. Эътиборлиси, бизнинг қаҳрамонимиз финални ҳам «қуруқ» ўтказмай, «Дуйсбург» дарвозасига сўнгги, бешинчи тўпни жойлаб қўйди - 5:0.\nУмидларга ундаган EURO-2012\nМуҳими шундаки, Юлианнинг катта саҳнага чиқиши қанчалик кутилмаган бўлса, унинг кейинги ишлари ҳам шундай жадаллик билан ривожланиб бораверди. Жумладан, Дракслер асосий таркибдаги илк мавсумда 15 та ўйинда иштирок этди. Шунингдек, ЕЧЛда ҳам дебютини нишонлади. Йигитчанинг омадини қарангки, Магат унга қандай ишонган бўлса, Феликсдан кейин бошқарувни қўлга олган Ральф Рангник ҳам, Хуб Стивенс ҳам ва ҳатто, ёшларга унчалик эътибор қаратавермайдиган Йенс Келлер ҳам Юлианни бошланғич таркибга киритиб келди. Хуллас, катта футболдаги иккинчи мавсумда Дракслер «асосий»дан муқим ўрин эгаллаб, 18 ёшидаёқ бундеслиганинг 30 дан ортиқ ўйинларида қатнашди. Табиийки, бундай кўрсаткичлар ҳеч кимни, шу жумладан, Германия терма жамоаси устози Йоахим Лёвни ҳам бефарқ қолдирмасди. Қизиғи шундаки, Юлиан илк бор терма жамоа кўригига чақирилганида, у мактабда, дарсда ўтирганди. Шу боис, федерациянинг дастлабки қўнғироқларига жавоб бера олмади. Тасаввур қилинг, дарсдан чиққан йигитча ўтказиб юборилган қўнғироқлар рўйхатида «Бундестим» қароргоҳи рақамини кўриб қолади... Хуллас, Дракслер Лёвнинг Euro-2012 учун кенгайтирилган рўйхатига киритилди ва ҳатто май ойида Швайцарияга қарши ўтказилган ўртоқлик ўйинида қисқа муддатга бўлсада, майдонга туширилди. Тўғри, ажойиб кўрсаткичларга қарамай, у Польша ва Украинага йўл олган якуний таркибга киритилмади. Бироқ худди шу турнир йигитча учун илҳом манбаи бўлиб хизмат қилди. Яъни, Юлиан тушундики, агар астойдил ҳаракат қилса, у терма жамоада ҳам ўз ўрнини топади албатта...\nЭҳтимол, шу сабаб бўлдими, мавсум-2012|2013 Дракслер ҳаётидаги энг омадли мавсумга айланди. У ўйинлар давомида ярим ҳимоячи учун ниҳоятда яхши бўлган 10 голга муаллифлик қилиб, яна беш марта шерикларини қулай узатмалар билан таъминлади. Энди унга барча келажаги порлоқ ёш футболчи эмас, вояга етган етакчидай қарай бошлади. Ҳаттоки, «Шальке»нинг рамзига айланиб улгурган Нойернинг «Бавария»га ўтиб кетиши ҳам жамоа ишқибозларини унчалик хафа қилмади. Зеро мухлислар тез орада Дракслернинг вақти келишига ишонишарди.\n«Реал» ва «МАН.СИТИ»га рад жавоби\nБу орада эса табиийки, Юлиан Дракслерга Европанинг энг кучли жамоалари қизиқа бошлашди: Англиянинг етакчи клублари, «Реал», «ПСЖ», «Бавария» ва албатта, «Боруссия».\nЯрим ҳимоячининг ўзи эса тинмай мухлисларга далда берарди: «Мен, «Шальке»даги аксарият йигитлар каби, жамоамни ҳеч қачон ташлаб кетмайман. Toten Hosen гуруҳининг қўшиғини ёдда тутинг: «Ҳеч қачон «Бавария» учун тўп сурмайман», - дерди Юлиан. Яна шуларни ҳам қўшиб қўярди: «Дортмунднинг «Боруссия»си ҳам мени қизиқтирмайди. Миямни бошқатдан дастурлаб қўйишмаса, албатта».\n«Реал» ва «Манчестер Сити»лар таклифи эса йигитчани жуда қийнаб қўйди. Мазкур таклифлар етиб келган вақтда Дракслер таътилда эди. Футболчининг айтишича, у баъзан кечаси билан мижжа қоқмай, мазкур таклифлар ҳақида ўйлаган экан. «Бу қарорни қабул қилиш жуда оғир эди. Чунки бундай таклифни яна оламанми-йўқми - номаълум, - ҳикоя қилади Юлиан. - Бироқ мен якунда қалбимга қулоқ тутдим ва «Шальке»да қолдим».\nЯнги жароҳатлар ва рекордлар\nДракслер ўшанда тўғри қарорга келганми-йўқми, айтиш қийин. Лекин бошқа нарса аниқ - шундан кейинги икки мавсумда Юлиан ривожланишдан тўхтаб қолди. Тўғрироғи, бирин-кетин орттирилган жароҳатлар туфайли йигитча икки мавсумда деярли 30тача ўйинда иштирок этолмади. Бу эса табиийки, Юлианда ортиқча босим ҳисси юзага келишига сабаб бўларди. Футбол жамоатчилиги Дракслер тезроқ аввалги даражасига чиқиб олишини кутар, аммо майда-чуйда жароҳатлар унинг барқарор тўп суришига имкон бермасди. Бироқ энг муҳими - ярим ҳимоячи бир илож иқилиб, майдонга чиққанида, ўйин амалиётисиз қолганини асло сездирмасди. Шу тариқа, Дракслер бирин-кетин шахсий рекордларни ўрнатаверди. Масалан, у 2014 йилнинг май ойида бундеслига тарихида 100та ўйинда иштирок этган энг ёш футболчига айланди. Орадан бир ҳафта ўтганидан кейин эса Юлиан Польша термасига қарши ўртоқлик ўйинида билагида сардорлик боғичи билан тўп суриш бахтига муяссар бўлди. Эътибор беринг, Германия терма жамоасининг ўша кунги сардори эндигина 20 ёшу, 265 кунлик (!) бўлганди. Дракслер, шунингдек, бундестим сафида ЖЧ-2014га бориб, чемпионга айланди. Лекин у фақат Бразилияга қарши ўтган ўша машҳур ўйиннинг охирги 15 дақиқасидагина майдонга туширилди, холос.\nШунга қарамай, Юлианнинг фаолиятида кутилганидек кўтарилиш бўлмади. Икки йилча олдин эса Дракслер немис футболининг бошқа юлдузлари - Гётце, Шюррле, Кроослардан кўра тезроқ танилиши тахмин қилинганди.\nЭнди Юлианнинг ҳаётида ниманидир ўзгартириш керак эди. Шу боис Дракслер руҳий босимдан чарчаб, «Шальке»ни тарк этишга қарор қилди. Футболчининг қаршисида «Ювентус»ни танлашдек имконият турарди. Лекин у ўзини ҳали бошқа чемпионат учун етарли даражада тажрибали ҳисобламагани учун бундеслигада қолиб, «Вольфсбург»га ўтди.\nТўғри, бу клуб аслида «кумуш товоқ» учун курашадиган даража кучли эмасди (якуний жадвалда атиги 8-ўрин) ва Юлиан ҳам мослашиш жараёнида маълум қийинчиликларга дуч келди. Бироқ у энди ортиқча босимдан халос бўлганди. Қолаверса, Дракслерга яна ЕЧЛда ўйнаш имкони қайтди ва «Реал»га қарши ўтган илк учрашувда фантастик ҳаракат қилди. Бир сўз билан айтганда, «Вольфсбург» уни ёрқин келажакка элтадиган ўша «эски из»га тушириб қўйди.\nДракслер ўзининг майдонни кўра олиш қобилияти, ажойиб техникаси, тезлиги, ҳар иккала оёқда бериладиган кучли зарбаси, чидамлилиги ва универсаллиги билан ҳамон гранд клублар эътиборида турибди. Шубҳа йўқки, тез орада у ўзига муносиб жамоа топади.\nБуёғи қандай бўлади?\nЭнди Дракслер қаршисида ягона вазифа қолди - ундан кутилган умидларни оқлаш. Фақат, бунинг учун у тезроқ бундеслига даражасидан ўтиб, янада кучлироқ чемпионат ва янада кучлироқ клубдан муқим ўрин эгаллаши лозим. Европа чемпионатининг Германия-Словакия баҳсидан кейин (Дракслернинг ҳужумдаги ҳаракатлари ва голини ёдга олинг) у билан шахсан Жозе Моуриньо ва унинг «МЮ»си қизиқаётгани ҳақида хабарлар тарқалди. Бироқ «Беназир» ҳалигача жим... Ким билади дейсиз, эҳтимол, трансферлар дарчасининг сўнгги сонияларида Юлианнинг ҳаётини бутунлай ўзгартириб юборишга қодир янгилик юз берар? Шунга умид қиламиз. Зеро Юлиандек улкан иқтидор соҳиби жаҳон даражасидаги юлдузга айланолмаса, яхши иш бўлмайди...


Ушбу мақола 2016 йил 25 октябрь куни ёзилган.\nБ.Ф: – Буни ҳал қиламиз, Сиз бизни касалимизни кўриб беринг...\nШифокор: – Кўрамиз, кўрамиз... Хўш, Сиз манга айтади, МРТ қилдирдингизми?\nШифокор: – (шифокор ўрнидан туриб кетади) Чатоқ, чатоқ... Аҳвол анча чатоқ... Шунча пайт нега шифокор ҳузурига келмадингиз? Ишқилиб дардини берган, шифосини ҳам берсинда...\nТуппа-тузук ёшлар билан ишлаб турган Шквиринни болаларини йиғинма-йиғин олиб кетавериб, уни ҳам ёшлардан безиллатиб қўйдинглар. Олий лигага чиққанида «Олмалиқ», «Пахтакор»дан кейин иккинчи ўринда турарди, ёш футболчиларни ўйнатиш борасида. Қани ўша йиғинма-йиғин олиб юрган болаларингиз? Энди Шквиринни ўзига ҳам керак эмас. Охирги 4 йилда у ҳам ёшларни туширмай қўйди. Туширмайдида, раҳбарият натижа талаб қилиб турганидан кейин, ёш футболчини кашф қилай деса четдан йиғиндан келмаса. Ёш болани сарсон қилишни нима кераги бор, олий лигада ўйнасин, кўзи пишсин. Ўткан йили ёмон бўлмади, сал бўлсада ёш жамоалар сони ошди. Лекин бу йилги натижангиз... «Шўртан»нинг ўртача ёши 28.8, «Бухоро»ники 28.3... Бу ҳали ҳаммаси эмас (шифокор асабийлаша бошлади)! «Қизилқум» 30ни уриб қўйибдику, 29.5. Бу олий лиганингиз тарихидаги энг қари жамоа. Қаердан сиз жаҳон чемпионатига чиқасиз, ҳеч бўлмаса 10 нафар футболчингиз йўқ-ку олий лигада. Авваллари бахтингизга биринчи лига сал тузук эди, ҳозирчи? Ўзи бу лигангиз ПФЛга қизиқми, қани бир сайтига кирайликчи (шифокор планшетини очиб сайтга киради). Ҳа, 30-тур якунига етибди, яхши-яхши... «Локомотив»га балли, биринчи лигада фарм клуб қилибди, мана ёшларга эътибор (ҳамшира: – устоз бу 2011 йил-ку, ўша йили «Локомотив» биринчи лигада ўйнаганди.)\nҲамшира: - Йил бошида «Оқ-тепа» биринчи лигадан чиқиб кетди-ку, шунга уларда техник носозлик. «Оқ-тепа»ни очкосини бекор қилишди...\nШифокор: - Ҳа шунақа дегин, ўзи биринчи лигани ҳам бир жарроҳлик хонасига олиб кириб чиқишимиз керак экан. Ҳа, майли. Қани ёшлар лигасини кўрайлик-чи, «Бунёдкор» чемпион бўлади дейишаётганди... (биринчи лигани очиб) Қанақасига «Бунёдкор» чемпион, ҳали «Андижон»да ҳам имконият бор экан-ку, олдинда 15 та тур бор.\nҲамшира: (ичида, уфф... шу профессор ёши ўтгач бирам эзма бўлиб кетди-ки): – Устоз ҳозир 26-тур.\nБ.Ф: – «Отамми» уйлантираман дедингиз...\nШифокор: – Ироқни пеш қилманг менга. Сен ҳам ишла улар каби. Билиб олганларинг «Пахтакор» ва «Бунёдкор». Кўчага чиқ, вилоятга чиқ. У ерларда ҳам бор, болалар. Ироқнинг терма жамоаларини қараб кўр сен. Бари ҳар хил шаҳардан. Японни қара, Кореяни қара. Нима, ёки яхши ўйинчилар фақат Тошкентдами? Олдин нима учун ғалаба қозонаётгандинг, биласанми? Нима учун 1993/1994/1995/1996 муваффақиятга эришди биласанми? Билмасанг, билиб қўй. Бу мураббийларни клубида нари борса 25 нафар футболчиси бор эди. Футболчисида пасайиш бўлса, атайин у билан ишларди. Турнирма-турнир юрарди. Ёзги оромгохларга борарди. Вилоят кезарди. Яқинда бир мактабингизга кўрикка бордим. Эх... қон босимим ошиб кетди-ёв... (шифокор олдида турган доридан битта ичиб юборди) Битта мураббийингизда 3та «группа». Ҳаммасида 30 нафардан бола. Биридан чиқиб иккинчисига машқ қилдиради, кечга учинчиси. Бунақада сифат йўқолади-ку, ахир. Битта таркиби билан бемалол вилоятга кета олмайди, ортидан 60 нафар қора кўз қараб қолади. Ўйинчиси яхши ўйнамай қолса, уни иккинчи таркибга юборади. А, ишла ундан кўра устида. Ўрганиб олдингиз, ўйинчи ўйнай олмаса, бошқа вилоятдан тайёр ўйинчини олиб келишга. Ундан кўра ҳамма ўз вилоятида ўйнасин, келиб захирангда ўтирмай. Билиб олганинг 11 нафар асосий таркиб. Ота-оналарингга ҳам хайронман. Хўрозқанд чет элники деса... Захирада ўтирса ҳам майли, фақат «Пахтакор» ва «Бунёдкор»да ўйнасин. Эх барака топкур, бу ёшда ўйнамаса, 20 ёшда ўйнамаса, ундан кўра фанга бер, футболни ташласин, ўқит болангни, ватанга шунда фойдаси тегсин. Битта журналистларинг бор, ёшлар лигасини ташкил этиш керак деб ёзгани, ёзган. Шунчалик қийинми, 15-17 ёшли битта лига, битта 17-19 ёшли лига ташкил қилиш? Биздан келиб ўрганиб кетинг. 14 ёшли футболчиларимизни «Бундеслигаси» бор. Академияси йўқ клубга лицензия берилмайди. Сизларда зўр битта мусобақа бор. «Тайёрлов гуруҳи» дейсизлар. Қанақасига тайёрлов гуруҳи, қассоблар-ку у ерда. 15 ёшлиларнинг мусобақасида, 15 ёшли футболчини «лупада» қидирсанг. Шу болалардан натижа сўрамаларинг. Биринчи лига жамоаларингни мактаби йўқ. Чунки ПФЛларинг талаб қилмайди. Тайёрлов гуруҳига ўша ой учун ижарага жамоа олиб ўйнатиб олади. Тошкентда қизиқ бу. 6та биринчи лига жамоаси ўйнаяпти. Барчасида ё "Пахтакор", ё "Бунёдкор" либоси. 2 ҳафтага ижарага олган. Ҳатто ўз клуби эмблемасини туширган футболка қилиб бера олмайди!\nБ.Ф: (қаердан ҳам келдим, тезроқ дори-дармонни ёзиб берса-ю, кетсам): - Жаноб, сал кечикиб тургандим, бугун «Локомотив» «Бунёдкор» ўйини бор эди.\n4. Агар 2002 йилда таваллуд топган футболчиларингиз жаҳон чемпионатига чиқишини истасангиз, 2017 йил Республиканинг барча ҳудудларида 2002 ва 2003 йилларда таваллуд топган футболчилар ўртасида мусобақа ўтказинглар. 4та ҳудудни белгилаб, тўрттовига биттадан селекционер бириктиринг.\nУшбу мақола 2016 йил 25 октябрь куни ёзилган. Хўш, сизнингча 5 йил ичида нималар ўзгарди?


Миеко ЯБУТА, Бирлашган Миллатлар Ташкилотининг Ўзбекистондаги доимий мувофиқлаштирувчиси вазифасини бажарувчи, БМТ Аҳолишунослик жамғармаси ваколатхонаси раҳбари:\n— Мен бугунги тадбир иштирокчиси бўлиб турганимдан хурсандман. Зеро, Наврўз баҳор, янгиланиш байрами ҳисобланади. Табиатда кезиб юрган хурсандчилик кайфияти бу ерга келганларнинг чеҳраларида акс этмоқда.\nҚувонарлиси шундаки, халқ сайлида Ўзбекистон Президенти Шавкат Мирзиёевнинг ўзи ҳам иштирок этди. Шу ўринда бу ерда расмий кишилар, вазирлик ва идоралар ҳамда дипломатия корпуси вакиллари билан биргаликда оддий одамлар ҳам сайилга чиққани муҳим аҳамият касб этади.\nФурсатдан фойдаланиб, Ўзбекистон аҳолисига саховатли Наврўз, мустаҳкам соғлиқ ва гўзал баҳор ҳамиша ҳамроҳ бўлишини тилайман!\n— Ажойиб об-ҳаво, атрофни ўраб турган байрамона муҳит, одамларнинг бахтиёр чеҳралари барчамизнинг кайфиятимизни кўтармоқда. Наврўз инсоният тарихидаги энг қадимий байрамлардан бири бўлиб, уни нишонлаш анъанаси аждодлардан авлодларга ўтиб келмоқда. Ушбу кунда халқ сайилларида куй-қўшиқ ва рақслар ҳавола этилади, байрам турли тансиқ таомлар, хусусан, сумалак тайёрлаш билан ўтади.\nБу бирдамлик ва янгиланиш байрамидир. Умуминсоний қадриятларни сақлашда тутган ўрни ҳамда аҳамияти ҳисобга олинган ҳолда, Наврўз ЮНЕСКО томонидан инсониятнинг номоддий маданий мероси рўйхатига киритилган.\nҚулай имкониятдан фойдаланиб, Ўзбекистоннинг барча аҳолисини мазкур айём билан қутлайман!\nМосуд МАННАН, Бангладеш Республикасининг Ўзбекистондаги Фавқулодда ва мухтор элчиси:\n— Наврўз ташкилий жиҳатдан юқори даражада нишонланди. Буни ушбу боққа келган Тошкент шаҳри аҳолиси ва меҳмонларининг кўтаринки кайфиятида ҳам кўриш мумкин. Наврўзни нишонлашга табиатнинг ўзи кўмаклашди. Бугун ҳаво ажойиб, илиқ. Ўзбекистонда интиҳосига етган узоқ қишдан сўнг биз гўзал баҳор нафасидан баҳраманд бўлишимиз мумкин.\nБиз бу ерда беқиёс таъмга эга бўлган сомса, сумалак, ҳалим каби ўзбек миллий таомларини татиб кўриш имкониятига эга бўлдик. Бугунги тадбирда мамлакат аҳолиси барча қатлами вакилларининг иштирок этгани менда катта таассурот қолдирди. Анъанавий қўшиқ ва рақслар кайфиятнинг янада кўтарилишини таъминлади.\nЎзбекистон халқига Наврўзнинг хайрли бўлишини тилайман!\nСУНЬ Лицзе, Хитой Халқ Республикасининг Ўзбекистондаги Фавқулодда ва мухтор элчиси:\n— Анъанавий умумхалқ байрами — Наврўз кириб келди. ХХР ҳукумати номидан ўзбек халқини ушбу айём билан табриклайман. Ҳар кун худди Наврўздек ўтишини тилайман.\nУшбу байрам билан нафақат баҳор, балки барча ишларни, хусусан, Ўзбекистонда ижтимоий-иқтисодий ислоҳотларни изчил олиб бориш учун янги илҳом ҳам келади.\nТадбирнинг янгича шаклда ўтказилиши мени жуда мафтун қилди. Ушбу байрамни Тошкентнинг оддий аҳолиси хорижлик меҳмонлар ва мамлакат раҳбарияти билан биргаликда кутиб олди. Бу ерга тўпланган одамларни бахтли ва шод кўриш қувонарлидир.\nВладимир ТЮРДЕНЕВ, Россия Федерациясининг Ўзбекистондаги Фавқулодда ва мухтор элчиси:\n— Наврўз — қадимий анъаналарга эга бўлган гўзал байрам. У халқаро даражада — БМТ томонидан эътироф этилган. Бу бежиз эмас, зеро халқнинг ушбу айёмни қандай кутиб олганини кўриб, қалбинг қувончга тўлади. Наврўз ўзи билан баҳор келганини англатади. Табиатда барча нарса янгиланади. Шунинг учун ҳар гал ушбу байрамнинг нишонланишида иштирок этар эканман, унда худди биринчи марта қатнашаётгандек ҳис этаман ўзимни.\nБу йилги Наврўз жуда муҳим сана — Ўзбекистон ва Россия ўртасида дипломатия муносабатлари ўрнатилганининг 25 йиллигига тўғри келди. Шу муносабат билан давлатларимиз раҳбарлари табрик мактублари алмашдилар, улар кўп қиррали ва узоқ муддатли стратегик шериклик ҳамда иттифоқчилик муносабатларимизни ҳар томонлама мустаҳкамлаш ва янада ривожлантириш истагини тасдиқладилар. Наврўз бизнинг икки томонлама ҳамкорлигимиз янада равнақ топишига кўмаклашишидан умидворман.\nЎзбек халқини ушбу байрам билан қутлайман ҳамда барчага мустаҳкам саломатлик, фаровонлик ва омадлар тилайман.\nПамела СПРАТЛЕН, Америка Қўшма Штатларининг Ўзбекистондаги Фавқулодда ва мухтор элчиси:\n— Уч йилдан буён Ўзбекистонда фаолият олиб бораётган бўлсам-да, мамлакатингизда Наврўзнинг нишонланишида биринчи маротаба иштирок этмоқдаман. Шу боис бугун бу ерда сизлар билан бирга бўлиш мен учун катта шарафдир.\nХалқ сайлида қатнашаётган ҳар бир инсоннинг чеҳрасидаги табассум бу куннинг ўзбекистонликлар учун жуда катта шодиёна эканлигидан далолат беради.\nРеспублика аҳолисини Наврўз байрами билан табриклашни ва энг эзгу тилакларимни изҳор этишни истайман.\nНобуаки ИТО, Япониянинг Ўзбекистондаги Фавқулодда ва мухтор элчиси:\n— Энг аввало, мана шундай муҳим тадбирда қатнашиш учун таклиф этилганимга миннатдорлик билдиришни истар эдим.\nНаврўз байрами муносабати билан шундай ажойиб кунда очиқ осмон остида халқ сайлининг ташкил этилгани том маънодаги байрам муҳитидан баҳра олиш имконини берди. Тун ва кун тенглиги, баракали баҳор кириб келишини кенг нишонлаш анъанаси бизда, Японияда ҳам мавжуд. Шу боис биз бахтиёр чеҳралари бу байрамга дўстлик ва шодонлик бахш этиб турган Ўзбекистон аҳолисининг қувончига чин дилдан шерикмиз.\nФурсатдан фойдаланиб, ўзбек халқини Наврўз байрами билан табриклайман, бардавом тинчлик ва фаровонлик тилайман.\nСодиқ ИМОМИ, Тожикистоннинг Ўзбекистондаги Фавқулодда ва мухтор элчиси:\n— Қардош ўзбек халқини қутлуғ Наврўз байрами билан чин дилдан табриклайман, мусаффо осмон, тинчлик-хотиржамлик ва бардавом фаровонлик тилайман! Истардимки, ўзбек халқига хос бўлган келажакка ишонч туйғуси сизларни асло тарк этмасин, бугун кузатиб турганимиздек, мана шундай фаровонлик ва тўкинлик ҳар бир хонадонни безаб турсин.\nХалқларимизни бир-бирига тарихий яқинлик боғлаб туради. Шу кунларда Тожикистонда ҳам Наврўзга бағишланган халқ сайиллари бўлиб ўтмоқда. Бугун Тошкентдаги ушбу тантанада иштирок этаётганимдан бахтиёрман.\nБизнинг қардош давлатларимиз ўртасидаги ўзаро муносабатларда кузатилаётган ўсувчанликдан чуқур қониқишни ҳис қилаётганимизни қайд этишни истардим. Биз яқин беш йилга мўлжалланган Ҳаракатлар стратегиясига мувофиқ, Марказий Осиё мамлакатлари билан яхши қўшничилик муносабатларини мустаҳкамлаш Ўзбекистон ташқи сиёсатининг устувор вазифалари қаторидан жой олганидан хабардормиз. Шу боис бизларни турли йўналишларда жадал ишлар кутмоқда. Биргина жорий йилнинг ўзида икки томонлама аҳамиятга молик бўлган 50 дан зиёд тадбирлар режалаштирилган. Бу ўзаро муносабатлар кун тартибининг мазмундор эканлигидан далолат беради.\nАҳмет Башар ШЕН, Туркиянинг Ўзбекистондаги Фавқулодда ва мухтор элчиси:\n— Ушбу фурсатдан фойдаланиб, ўзбекистонликларнинг барчасини Наврўзи олам билан табриклашга ҳамда уларнинг ҳар бир куни бугунги гўзал баҳор байрамидек ёруғ ва қувончли бўлсин, дея тилак билдиришга ижозат берсангиз.\nҚалбимни қувонч ҳисси чулғаб олган, чунки мен биринчи марта Наврўзни ўзбек халқи билан бирга нишонламоқдаман. Бизнинг мамлакатда ҳам худди Ўзбекистондагидек бу байрам кенг ва шоду хуррамлик билан нишонланади. Тантаналарда ашула ва рақслар намойиш этилади, ҳамма бир-бирини ҳар хил миллий ширинликлар билан меҳмон қилади. Бу байрам янги ҳаёт ибтидоси, орзулар рўёбининг рамзи эканлиги бежиз эмас, чунки қалблар меҳр-муҳаббат, хайр-саховат сингари эзгу ҳис-туйғуларга тўлади.\nНаврўз — ўзбек халқининг асрлар давомида шаклланган эзгу урф-одатлари ва анъаналарининг давомидир. Биз сизлар билан ўзаро мулоқот асносида ушбу байрам билан боғлиқ Шарқ тарихи ҳамда унинг бой мероси ҳақидаги билимларимизни янада бойитамиз.\nЮрий САВЧЕНКО, Украинанинг Ўзбекистондаги Фавқулодда ва мухтор элчиси:\n— Бу йил еттинчи маротаба Ўзбекистонда баҳорни қаршиладим. Бизнинг халқимизда етти бахтли рақам ҳисобланади. Шу боис Наврўз тантаналарида иштирок этаётганимдан хурсандман.\nБу йил баҳор ўзгача кириб келди, у инсонлар қалбида ҳам ўзгача акс этмоқда. Мана шу баҳорий руҳ ўзбекистонликлар қалбини сира тарк этмаслигини тилайман. Мамлакатнинг янги раҳбариятидан катта умидларнинг рўёби кутилмоқдаки, у ўзининг биринчи қадамлари билан жамият ва давлат ҳаётини ташкил этишда замонавий ёндашувларга эга эканлигини тасдиқлади. Бу йўлда катта муваффақиятлар қўлга киритилишига умид қиламиз.\nЎзбекистон катта ҳаво лайнерига ўхшайди. Мустақилликнинг 25 йили уни осмонга олиб чиқди ва қанотларида тутиб турди. Ҳозир эса у янада юксакликка кўтарилмоқда, янги мақсадлар томон интилмоқда. Шу боис бу парвоз барқарор, ажойиб ва муваффақиятли бўлишини тилайман.\nМазкур рукндаги бошқа мақолалар: « Ҳамжиҳатлик, бағрикенглик ва эзгулик ифодаси\tФаровон ҳаёт, шоду хуррамлик ва укроналик »